Дарҳақиқат, заминимиздаги пурвиқор тоғлар, яшил водийлар, сўлим ўрмонлар, дарё ва кўллар, ҳатто, бепоён саҳроларнинг ҳам алоҳида жозибаси бор. Айниқса, бир қанча биогеографик ҳудуд кесишган минтақада жойлашганлиги туфайли ўсимлик дунёси ниҳоятда ранг-баранглиги билан ажралиб туради.\nМаълумотларга қараганда, заминимизда наботот оламининг 4500 дан ортиқ турлари учрайди. Шундан 600 дан зиёди доривор ўсимликлар бўлиб, фармацевтика саноати учун муҳим хом ашё ҳисобланади. Бундай ўсимликларни табиатга зиён етказмасдан йиғиштириб олиш, бирламчи қайта ишлаш, қадоқлаш ва истеъмолчиларга етказиб бериш бўйича ижобий ишлар олиб борилмоқда. Бунда республикамизнинг тупроқ-иқлим ва сув шароитлари инобатга олиниб, ихтисослаштирилган давлат ўрмон хўжаликлари ташкил қилингани айни муддао бўлаётир.\nУшбу хўжаликларда мамлакатимиз табиатида учрайдиган доривор ўсимликларни парваришлашдан ташқари, чет эллардан келтирилган ноёб турларни иқлимлаштириш, уларни кичик-кичик сой ва булоқлар атрофларида маданий ҳолда ўстиришга эътибор қаратилади. Сабаби, соғлиқни сақлаш тизими ҳамда фармацевтика саноати корхоналари учун мустаҳкам хом ашё базасини яратиш, қолаверса, доривор ўсимликларнинг табиатда йўқолиб кетиши ва табиий захиралари камайишини бартараф этиш соҳанинг долзарб вазифасидир. Масалан, бугунги кунда ўрмон хўжаликларимизда ўлкамиз табиатига хос ва хориждан олиб келинган пол-пола, маккаи сано, мойчечак, тирноқгул, қалампирялпиз, арслонқулоқ, чой ўти, тоғ райҳони, бўймадарон, баргизуб, кийикўт, наъматак, қизил дўлана, қариқиз, жағжағ каби бир қанча ўсимликлар маданийлаштирилиб, парваришланмоқда. Натижада йилига 300-350 тоннадан зиёд доривор ўсимликлар тайёрлашга муваффақ бўлинаяпти.\nЎзбекистоннинг ноёб тупроқ-иқлим шароити, бир йилда ўртача 320 куннинг қуёшли бўлиши, тўрт фаслнинг изчил алмашинуви юқори сифатли мева ва сабзавотлар етиштириш учун ҳам қулай табиий имкониятни туҳфа этади. Пировардида қишлоқ хўжалиги мавсуми янги кўкатлар табиий шароитда етиладиган март ойининг дастлабки кунларидан бошланиб, таъбир жоиз бўлса, бутун йил мобайнида тўхтамайди. Яъни бозорларга узум, қовун, хурмо ва беҳининг кечки навлари етказиб бериладиган декабрь ойининг бошига қадар сархил мева-сабзавотлар тақдим қилинади.\nЭкспертларнинг эътироф этишича, бизнинг шароитимизда етиштирилган мева-сабзавотлар таркибида табиий шакар, амино ва органик кислоталар, саломатлик учун зарур микроэлементлар ва озиқ-овқат рационида ўрнини алмаштириб бўлмайдиган турли биологик моддаларга бойлиги билан устун туради. Зотан, қадимда Ибн Сино турли касалликларни даволаш учун, аввало, мева-сабзавотлар ҳамда турли гиёҳ ва ўсимликлардан фойдаланган.\n“Онажоним — табиат” махсус саҳифасида юртимиз табиатида учрайдиган шифобахш ўсимликлар, қувватбахш мева-сабзавотларнинг айримлари ҳақида атрофлича маълумот берилмоқдаки, бу кўпчиликка манзур бўлади, деб ўйлаймиз.\nМамлакатимизда ҳар йили 16 миллион тоннага яқин мева ва сабзавот етиштирилмоқда. Аҳоли жон бошига қарийб 300 килограмм сабзавот, 75 килограмм картошка ва 44 килограмм узум тўғри келаяпти. Бу мақбул деб ҳисобланадиган истеъмол меъёридан уч баробар кўпдир.\nЧилонжийда жумрутдошлар оиласига мансуб бўлиб, бўйи 2,5 метрдан 6 метргача етадиган улкан дарахтдир. Данакли, думалоқ ёки чўзиқроқ шаклдаги меваси сентябрь ойида пишиб етилади.\nУ қадим замонлардан хосиятли неъмат сифатида қадрланади. Табобатда бундан икки минг йил олдин бир қатор касалликлар чилонжийда ёрдамида даволангани бунинг далилидир.\nТабиблар чилонжийда мевасидан тайёрланган дамламани зиққинафас, йўтал, чечак, камқонлик, ич кетишини тўхтатиш, оғриқни қолдирувчи, қон босимини пасайтирувчи омил сифатида тавсия этишади. У — ичак жароҳатига ҳам шифо. Абу Али ибн Сино ўпка, кўкрак оғриғи, буйрак ва пешоб пуфаги хасталикларини даволашда ундан самарали фойдаланган.\nҚон босими юқори (гипертония) беморлар чилонжийда мевасидан кўпроқ истеъмол қилиши мақсадга мувофиқ. Чунки у кайфиятни яхшилаш, бош ва юрак атрофидаги оғриқларни йўқотиш, қон таркибидаги холестерин миқдорини камайтиришда қўл келади.\nМевасининг чала пишгани истеъмол қилинса, ични қотиради, данаги майдаланиб ейилса, ичаклар яллиғланишини даволайди. Дарахт пўстлоғи кукун ҳолига келтирилиб, йирингли ва сувли яраларга сепилса, уларни рутубатдан тозалайди. Дарахт қипиғи эса суяк синганда боғланса, жароҳат тез битишини таъминлайди.\nШуниси диққатга сазоворки, чилонжийданинг барглари ҳам шифобахш экан. У танадаги қичимага эмлик қилади. Бунинг учун баргини сувда қайнатиб, кунига 150 миллиграммдан ичиб турилса, кифоя. Мабодо, бу қайнатма аччиқроқ бўлса, унга озроқ шакар қўшиш ҳам мумкин.\nСевимли ва машҳур\nЗира азал-азалдан Марказий Осиё халқларининг севимли ўсимлиги ҳисобланган. Яъни аждодларимиз уни нафақат зиравор, балки кўпгина хасталикларга малҳам бўлувчи доривор восита сифатида ҳам қадрлашган.\nМасалан, улуғ бобокалонимиз Абу Али ибн Сино ўз китобларида зиранинг гижжани йўқотувчи, ичак оғриғини енгиллаштирувчи малҳам эканлиги ҳақида ёзиб қолдирган.\nХалқ табобатида зира сурункали меъда яллиғланиши, жигар ва буйрак касалликларини даволашда қўлланилса, замонавий тиббиётда унинг мевасидан тайёрланган гален дориси қонни тўхтатишда, оғиз бўшлиғи яллиғланиши (стоматит), гипоацид (меъда ширасининг пастлиги), гастрит, ўт йўлларини даволашда тавсия этилади.\nУй шароитида дори тайёрлаш учун зира уруғига 400 мл. қайнаган сув қуйиб, паст оловда яна 20 дақиқа қайнатиш зарур. Сузгичдан ўтказилган мазкур қайнатма овқатланишдан олдин ярим пиёладан кунига уч маҳал ичилади. Маълум вақт ўтгач, юқорида тилга олинган дардлар билан оғриган кишилар унинг фойдасини, албатта, сезади.\nҲам қувват, ҳам малҳам\nБуюк ҳаким Ибн Сино “Седана — вужуд қувватини тузатади, касалликлардан йўқ бўлган фойдали бактерияларни тиклайди”, дея қайд этган.\nХалқимиз қадим-қадимдан таомлар пиширишда седанадан фойдаланиб келган. Ўзбек нонлари, сомсаю патирларини седанасиз тасаввур қилиш қийин. Шу ўринда бунинг сабабига тўхталсак. Гўштли сомса, ёғли патир ва умуман, хамирли маҳсулотлар қийин ҳазм бўладиган таомлар сирасига киради. Седана эса ўзининг шифобахш хусусияти билан оғир таомларни ҳазм қилишга ёрдам беради. Инсон танаси ёғни ишлаб чиқара олмагани учун уни ташқаридан олишга мажбур. Бир грамм седана инсон организми учун зарур бўлган бир кунлик ёғ эҳтиёжини қондира олади. Шифокорлар седанани эзиб ейиш кўпроқ фойда беришини таъкидлашади. Седана иммунитет тизимини мустаҳкамлашдан ташқари, саратон, ОИТС каби касалликлар кушандаси ҳисобланади.\nҚолаверса, у қон босими, иситмани туширишда фойда берса, табиий антибиотик таъсир кучига ҳам эга. Қора седана ёғи соч ўсишини яхшилайди ва эрта оқаришининг олдини олади. Аммо уни ҳомиладорлик вақтида истеъмол қилишдан сақланиш шарт.\n“Сабзавот ликопча” шифоси\nБу сабзавот тури кўпгина жойларда наинки озиқ-овқат учун, балки манзарали ўсимлик тариқасида ҳам ўстирилади. Унинг номи патиссондир. “Патиссон” французча сўз бўлиб, ўзбек тилида “сабзавот ликопча” деган маънони англатади. Чиндан ҳам, унинг меваси ликопчани эслатади.\nПатиссон парҳез ва даволаш хусусиятига эга. У 4-7 кунлик пайтида жуда мазали ва фойдали ҳисобланади. Агар ҳосил шу муддатда йиғиштириб олинмаса, дағал, ёғочсимон ва мазасиз бўлиб қолади. Унинг таркибида киши саломатлиги учун зарур бўлган дармондорилар, минерал тузлар, қанд, ферментлар жуда кўп. Мевасининг 100 грамми 15 кк.га тенг.\nПатиссон меваси таркибида калий тузлари, уруғида эса мой ва сапонин тўплагани туфайли тиббиётда жуда қадрланади. Масалан, унинг тўқ сариқ тусли навида лютеин моддасининг кўплиги боис кўриш қобилиятини яхшилайди. Компьютерда ишлайдиган кишиларнинг иммун тизимини мустаҳкамлаб, ташқи таъсирдан асрайди.\nПатиссондан мураббо тайёрланади, тузлама сифатида фойдаланилади. Аммо уни қовуриб истеъмол қилса ҳам бўлаверади.\nЭслатиб ўтамиз, патиссонни ичаклар фаолияти бузилганда истеъмол қилиш тавсия этилмайди. Негаки, у ичак ҳаракатчанлигини ошириб юборади.\nЖаҳонда камдан-кам учрайдиган табиат ва тупроқ-иқлим шароитларининг уйғунлиги туфайли бизнинг минтақамизда энг мазали ва энг фойдали мева-сабзавотлар етиштирилади, десак, муболаға бўлмайди. Зотан, Ўзбекистон қадимдан ўзининг беқиёс мазаси ва хушбўй ҳиди яққол ажралиб турадиган мева-чевалари билан маълуму машҳур. “Меваларнинг шоҳи” дея эътироф этиладиган беҳи — шулардан бири.\nЭътибор қилган бўлсангиз, ёши улуғ кишилар беҳи мевасини уй шифтларига осиб ёхуд токчаларга териб қўйишади. Сабаби, бундай яхши пишган неъматнинг муаттар иси киши руҳиятига ижобий таъсир этиб, кайфиятини кўтаради, хона ҳавосини тозалаб, юқумли касалликлардан маълум даражада муҳофаза қилади.\nМуҳаммад Ҳусайн ибн Муҳаммад ал-Оқилийнинг “Махзан-ул-адвия” китобида ёзилишича, беҳи бош оғриқларини қолдириб, юракни мустаҳкамлайди, жигар ва меъда ишини яхшилаб, иштаҳани очади, оғиздаги нохуш ҳидни йўқотади. У лоҳас бўлганда, ич кетганида, сариқ касалида ҳам фойда беради. Шунингдек, танага нохуш қон қуйилишининг олдини олади.\nБеҳи шарбати эса қон кетиши, қон қусиш, бехос қайт қилиш ва чанқоқни бартараф этади. Мевасининг мағзи қотирувчи хусусиятига эгалиги боис уни оз миқдорда ёки буғда пишириб, мураббо ҳолида ёки тоза асал билан бирга истеъмол қилиш яхши наф беради.\nАбу Али ибн Сино беҳи мевасидан тайёрланган дамламани ичбуруғ (дизентерия), йўғон ичак яллиғланишида, беҳи ширасини зиқнафас (астма), қон тупуриш ва қайт қилишни тўхтатишда қўллаган. Беҳи уруғи асосида дори-дармонлар тайёрлаб, ўпка ва нафас йўли касалликларини даволаган.\nБеҳи меваси гўшт қиймалагичдан чиқарилиб, унинг бир ҳиссасига икки ҳисса миқдорда шакар аралаштирилади, енгил алангада шакар эригунича қизитилади. Ундан кунига уч маҳал бир ош қошиқдан истеъмол қилинса, юрак фаолиятини яхшилаб, қон айланишини маромига келтиради.\nЖигар касаллигидан азият чекаётганлар эса 2 дона ўртача катталикдаги қайнатилган беҳини уруғ ва пўстлоғидан тозалаб, бир ўтиришда истеъмол қилса, шифо топади.\nМинг дардга дармон\nАжойиб биологик ва экологик хусусиятга эга ёнғоқ дарахти ер танламайди. У тоғда ҳам, чўлда ҳам ўсаверади.\nБуюк табиб Абу Али ибн Синонинг ёзишича, ёнғоқ япроғи шираси илиқ ҳолда қулоққа томизилса, йиринглашнинг олди олинади. Қобиғининг қуюлтирилган шираси томоқ оғриғини босиб, йўталга малҳам бўлади. Қовурилгани киндик устига қўйилса, ичак оғриқларини босиб, ич кетишини тўхтатади.\nЁнғоқнинг мағзи, айниқса, жуда фойдали. Унинг таркибидаги темир, фосфор, мис, серотин моддалари, мой ва оқсил таом ҳазмини яхшилайди, қувватни ошириб, асаб тизимининг фаолиятини меъёрлаштиради.\nШунингдек, ёнғоқ дарахти арраланганда чиққан қипиқ сирка билан аралаштирилган ҳолда юзга суртилганда, унинг терисини тиниқлаштиради. Зайтун мойига намланиб, бошга қўйилганда эса қазғоқни йўқотишда ёрдам беради.\nХалқ табобатида ёнғоқ пўстининг толқонига канакунжут мойи қўшиб тайёрланган дори билан кўкрак оғриғи, жигар ва ўпка касалликлари даволанади.\nБоши оловда, оёғи сувда\nКуз неъматларидан яна бири — хурмонинг тарихи узоқ ўтмишга бориб тақалади. Хусусан, эрамиздан 7 минг йил аввал маданийлаштирилган хурмо араб халқларининг севимли меваси сифатида турли тарихий обида ва ёдгорликларда ўз изини қолдирган.\nШунингдек, қадимги мисрликлар мазкур дарахтдан тақвим тузишда ҳам фойдаланишган. Хурмо иссиққа жуда чидамли ўсимлик бўлгани учун унга “Боши оловда, оёғи сувда” деб таъриф берилган.\nҲозирги кунда Ер юзида хурмонинг 200 тури учрайди ва уларнинг барчаси шифобахш саналади. Нега деганда, хурмо меваси таркибида қанд, протеин, мой, олма кислотаси, С дармондориси, пектин, танин сингари кўплаб микроэлементлар мавжуд. Шу туфайли у бир қатор хасталикларни даволашда тавсия этилади. Хусусан, буқоқ, камқонлик, хафақонликда, бел оғриғи ва тана бўғинларини юмшатишда яхши наф беради. Бу дарахтнинг барги ҳамда пўстлоғи ҳам фойдали. Халқ табобатида унинг қуритилган барги кукуни қонни тўхтатувчи, пешоб ҳайдовчи, қон босимини туширувчи восита сифатида қўлланилади. Пўстлоғидан тайёрланган дамлама эса ич кетиш ва безгакни тузатади. Аммо хурмо мевасини меъёрида истеъмол қилиш лозим. Айниқса, сурункали қабзият ва қандли диабет билан оғриган кишилар бу борада эҳтиёт бўлишлари керак.\nБугунги кунда Ўзбекистон дунёнинг 80 та давлатига 180 турдан ортиқ сархил мева-сабзавот ва уларни қайта ишлаш асосида тайёрланган маҳсулотларни экспорт қилмоқда.\nХалқимиз турпни “қиш меваси” дея эъзозлайди. Чунки табиатимиз кеч кузда тортиқ қиладиган сабзавотнинг бу тури бутун қиш мобайнида дастурхонимизга кўрк бағишлайди.\nШу билан бирга, бу илдизмева саломатлик хазинаси бўлиб, юртимизда қадим замонлардан буён етиштириб келинади.\nДарҳақиқат, турп таркибида 1,58 фоиз қанд, 1,92 фоиз оқсил, 1,55 фоиз твит (клечатка), ферментлар, холин, липидлар, антоцианлар, органик кислоталар, В1, В2, В6, РР, С дармондорилари, каротин, шунингдек, кальций, магний, фосфор, темир, олтингугурт, бром, йод, калий сингари ҳаётбахш маъданий унсурлар мавжуд.\nТурп шарбатида, айниқса, калий жуда юқорилиги билан бошқа сабзавотлардан ажралиб туради. Бу эса юрак-қон томир тизимига ниҳоятда фойдалидир. Таркибидаги бошқа ҳаётбахш моддалар эса овқат ҳазм қилиш аъзолари фаолиятини яхшилайди.\nХалқ табобатида турп билан асал аралашмаси ҳар хил жароҳат ва яраларга малҳам сифатида қўлланилади. Изтиробли йўталга қайнатиб пиширилгани тавсия этилади. У пешоб ҳайдаш, балғам кўчириш хусусиятига эга бўлгани сабабли, шамоллаш, томоқ ва ўпка касалликларини даволашда ҳам айни муддаодир. Қолаверса, турп қизамиқ, юқори нафас олиш йўлларининг яллиғланиши, бронхит, ўпка сили касалликларида яхши самара беради.\nМанбаларда қайд этилишича, турп киши аъзоларидаги ортиқча холестерин моддаси чиқиб кетишини жадаллаштириб, хавфли атеросклероздан муҳофаза қилади. Ўтида тоши бор беморлар турп шарбатидан ҳар тунда 100 граммдан (кейинчалик 400 граммгача) истеъмол қилсалар, бу нохуш дарддан тезда фориғ бўладилар.\nЎлкамизда етиштирилган турп навлари ўзининг хушхўрлиги ва чучуклиги билан ажралиб туради. Улардан қуйидаги усулда шифобахш шарбат олиш мумкин: сархил турп илдизмевасининг дум тарафидан пичоқ билан ўйилиб, “кўзача” ясалади. Унга тоза асал солиниб, 4-5 соат кутилади. Сўнгра турп мағзидан ажралиб чиққан шарбатдан ичиб турилади.\nШуни ҳам таъкидлаб ўтиш лозимки, турп илдизмевасини меъда-ичак яраси, гастрит, энтерит, гепатит ва юрак касалликларига учраган беморлар истеъмол қилмасликлари лозим.\nСаҳифа материалларини доришунос олим\nМаннон НАБИЕВ тайёрлади.\nМазкур рукндаги бошқа мақолалар: « Экотизим ва биологик мувозанат\tҚураматоғда лочинлар парвози »


Мактабгача таълим вазирлигининг 2020 йилнинг асосий натижалари ҳамда 2021 йилда амалга ошириладиган долзарб вазифалар тўғрисида – Бош саҳифа\nБош саҳифа / Вазирлик / Вазирлик ҳақида / Мактабгача таълим вазирлигининг 2020 йилнинг асосий натижалари ҳамда 2021 йилда амалга ошириладиган долзарб вазифалар тўғрисида\n2020 йилда тармоқ, соҳа, йўналишлар ва ҳудудларни ривожлантириш бўйича эришилган асосий кўрсаткичлар.\nЎзбекистон Республикасида жорий йилнинг охирига келиб,\n18 254 та (2017 йилда – 5 211; 2018 йилда – 7 104; 2019 йилда – 13 530) шу жумладан, 6 197 давлат ва 12 057 нодавлат (788 та хусусий, 10 244 та оилавий ва 1 025 ДХШ асосидаги) мактабгача таълим ташкилоти фалияти йўлга қўйилди.\n3-7 ёшли болаларнинг умумий сонидан (2,7 млн.) мактабгача таълим тизими билан 1 699 566 нафар бола ( 2017 йилда – 708 247; 2018 йилда – 932 310; 2019 йилда – 1 413 290) ёки 60 фоизи ( 2017 йилда – 27,7%; 2018 йилда – 37,7%; 2019 йилда – 52,3%) қамраб олинди. Шу жумладан, 6 ёшдаги болаларнинг умумий сонидан (658 961 бола) мактабгача таълим билан 494 220 (75%) бола қамраб олинди.\nШу билан бирга, xусусий вa дaвлaт сeктoридaги мaктaбгaчa тaълим тизимидa 116 996 нaфaр педагог иш билaн тaъминлaнгaн, улaрнинг 36 990 нaфaри (31,6%) oлий мaълумoтга вa 80 006 нaфaри (68,4%) ўртa мaxсус мaълумoтга эга (2017 йилда – 21,6%).\nМактабгача таълим тизимини ислоҳ қилиш, болаларни соғлом ва ҳар томонлама етук қилиб тарбиялаш, уларнинг таълим олишлари учун таълим ва тарбиянинг замонавий шаклларидан фойдаланиш, шунингдек мактабгача таълим ташкилотини қуриш ва жиҳозлаш, болаларни соғлом овқатланишлари ва уларнинг хавфсизлиги учун минимум талабларни назоратини амалга оширишини белгиловчи Мактабгача таълим ва тарбиянинг давлат стандарти тасдиқланди. Мазкур қарор мактабгача таълим ташкилотлари фаолиятини тартибга солувчи бир қатор йўналишларнинг ҳуқуқий асосларини яратди.\nПедагогнинг касбий стандарти мактабгача таълим ташкилотларида таълим муҳитини ташкил қилиш, таълим ва тарбия жараёнини режалаштириш, болаларга таълим-тарбия бериш, болаларнинг ривожланиш жараёнини кузатиш, оила билан хамкорлик, касбий ривожланиш каби касбий вазифаларини сифатли бажариши учун зарурий бўлган асосий компетенциясини белгилайдиган Мактабгача таълим ташкилоти педагогининг касбий стандарти ишлаб чиқилди. Мазкур стандарт республиканинг 4 та ҳудудида тажриба синов тариқасида апробациядан ўтмоқда.\nРақамли инновацион-ривожлантирувчи платформаси орқали мактабгача таълим тизимида фаолият юритиб келаётган 6 мингга яқин педагог кадрларнинг малакаси оширилишига эришилди.\nБолаларни бошланғич таълимга мажбурий бепул бир йиллик тайёрлаш бўйича дастлабки лойиҳанинг ижобий тажрибасини бошқа ҳудудларда ҳам тадбиқ этиш мақсадида Ҳукумат қарори қабул қилинди.\nПандемия даврида мактабгача ёшдаги болаларни мактабгача таълим билан тўлиқ қамраб олиш ва уларни мактабга сифатли тайёрлаш мақсадида “Онлайн боғча” телекўрсатуви эфирга узатилиб борилди. Пандемия ва яккаланиш шароитида ОАВлари орқали ушбу лойиҳанинг узатилиши 6-ёшли болаларнинг қамровини кенгайтиришнинг энг самарали ва камчиқим усули бўлиб хизмат қилмоқда.\nЮнисеф халқаро болалар ташкилоти билан ҳамкорликда ўқув дастурларини амалиётга жорий этиш бўйича 6 та йўналишдан иборат бўлган ўқув методик қўлланмалар ишлаб чиқилди.\n1. Мактабгача таълим ташкилотларида таълим дастурларини ишлаб чиқиш методик қўлланма;\n2. Шахсга йўналтирилган ёндашув асосида таълим жараёнини режалаштириш;\n3. Ўйин орқали таълим олиш;\n4. Мактабгача таълимда таълим жараёнини индивидуаллаштириш. Алоҳида эҳтиёжли болалар инклюзияси;\n5. Оилалар ва маҳаллий жамоатчилик билан ҳамкорлик;\n6. Кузатиш ва баҳолаш\n«Илк қадам» таълим дастури асосида ишлаб чиқилган ва чоп эттирилган дидактик материаллар барча давлат мактабгача таълим ташкилотлари етказиб берилди:\n3 – 5 ёшли болалар учун дидактик ўйинлар тўплами 10 000 нусха;\n6-7 ёшли болалар учун — дидактик ўйинлар тўплами 10 000 нусха;\n6 ёшли болалар учун — ёзув альбоми 40 000 нусха;\nдидактик тарқатмалар тўплами 12 000 нусха;\nдидактик плакатлар тўплами 10 000 нусха.\nЎзбекистон Республикаси Президентининг ҳудудларга қилган ташрифи давомида берилган топшириқларга мувофиқ, ҳудудларда болаларни мактабгача таълимга қамраб олиш бўйича белгиланган мақсадли кўрсаткичларга эришилди. Жумладан, жорий йил охирига келиб мақсадли қамраб олиш кўрсаткич республика бўйича 60%, Андижон вилоятида 61,3%, Бухоро вилоятида 62,5%, Навоий вилоятида 74,8%, Наманган вилоятида 62,9%, Сирдарё вилоятида 70,1%, Фарғона вилоятида 65,3%, Хоразм вилоятида 60,9% ни ташкил этди.\nШу нуқтаи назардан Тошкент шаҳар ва Тошкент вилоятига ташриф доирасида Ўзбекистон Республикаси Президенти томонидан белгиланган мактабгача таълим қамраб олишнинг мақсадли кўрсаткичларига эриша олмади. Жумладан, Тошкент вилоятида мақсадли қамров кўрсаткичи 60% бўлиши белгиланган, йил якунига кўра 54,4% ни, Тошкент шаҳрида мақсадли қамров кўрсаткичи 100% бўлиши белгиланган, йил якунига кўра 90,1% ни ташкил этди.\nЎзбекистон Республикаси Президентининг 2019 йил 8 майдаги ПҚ–4312-сон қарори билан тасдиқланган Ўзбекистон Республикаси мактабгача таълим тизимини 2030 йилгача ривожлантириш Концепциясига мувофиқ мактабгача таълим ёшидаги болалар қамровининг ҳар йилги мақсадли кўрсаткичлари белгилаб олинган.\nЙил якунига қадар Навоий вилояти, Сирдарё вилояти, Фарғона вилояти, Жиззах вилояти, Самарқанд вилояти, Наманган вилояти, Бухоро вилояти, Андижон вилояти, Хоразм вилояти, Сурхондарё вилояти мактабгача таълим бошқармалари ҳамда Қорақалпоғистон Республикаси мактабгача таълим вазирлиги томонидан мазкур мақсадли кўрсаткичларга эришилган бўлса, Тошкент вилояти мактабгача таълим бошқармаси 54,4% (57,4%), Қашқадарё вилояти мактабгача таълим бошқармаси – 42,4% (47,6%) ва Тошкент шаҳар мактабгача таълим бош бошқармаси томонидан – 90,1% (100%) мактабгача таълим ёшидаги болалар қамровининг 2020 йилги мақсадли кўрсаткичлари бажарилмаган.\nБундан ташқари, бугунги кунда 2018-2019 йилларда давлат-хусусий шериклик асосида битим имзоланган, бироқ молиялаштирилмаган 263 та лойиҳаларга имтиёзли кредит ажратиш учун 608,1 млрд. сўм ресурс маблағига эҳтиёж мавжуд.\nМактабгача таълим тизимини минимал талабларини назоратини амалга оширишини белгиловчи Мактабгача таълим ва тарбиянинг давлат стандарти ҳамда Педагогнинг касбий вазифаларини сифатли бажариши учун зарурий бўлган асосий компетенциясини белгилайдиган Мактабгача таълим ташкилоти педагогининг касбий стандарти тасдиқланди.\n2017- 2021 йилларда Ўзбекистон Республикасини ривожлантиришнинг бешта устувор йўналиши бўйича ҳаракатлар стратегиясини «Илм, маърифат ва рақамли иқтисодиётни ривожлантириш йили»да амалга оширишга оид давлат дастурида Мактабгача таълим вазирлигига юклатилган вазифалар тўлиқ бажарилишига эришилди.\nМактабгача таълим тизимини ривожлантириш концепциясида белгиланган қамров ва сифат кўрсаткичларга эришиш, бунда мактабгача таълим ёшдаги боаларнинг қамров даражасини 60 фоизга 6 ёшдаги болалар қамровини 75 фоизга етказилиши таъминланди.\nИнвестиция дастури доирасида 376 та объектларда қурилиш-таъмирлаш ишларини амалга ошириш (17 та янги қурилиш, 359 та реконструкция) ҳисобига 29 428 та ҳамда 333 та давлат-хусусий шериклик ва 4 106 та оилавий нодавлат мактабгача таълим ташкилотларини ташкил этиш орқали 148 602 та қўшимча қувватлар яратилишига эришиш ишлари мувофиқлаштириб борилди.\nМактабгача ёшдаги 6-7 ёшли болалар учун мактабга тайёрлов гуруҳлари “Илм йўли” ўқув дастури ишлаб чиқилиб амалиётга жорий этилди. Мазкур ўқув дастури бошланғич таълим ўқув дастурлари билан мувофиқлаштирилди.\n4668 та давлат мактабгача таълим ташкилотларига оптик толали алоқа линияларини ўрнатилиб юқори тезликдаги интернет тармоғига уланишга эришилди.\nРеспублика миқёсида 2023 та мактабгача таълим ташкилотларига ноутбуклар етказиб берилди. Болалар боғчаси ахборот бошқарув тизими тадбиқ этиб келинмоқда.\nПедагогика коллежларида тайёрланадиган 7 та таълим йўналишлари учун ўқув меъёрий хужжатлари, жумладан, 5 та касб стандарти, 7 та малака талаблари, педагогика таълим соҳасининг паспорти ва тармоқ малака рамкалари, 7 та намунавий ўқув режалар ҳамда 200 дан ортиқ фан дастурлари яратилди ва амалда тадбиқ қилинди. Шунингдек, 14 та педагогика коллежларининг негизида мактабгача таълим ташкилотлари ҳамда 74 та педагогика коллежлари базасида 6-7 ёшли болалар учун “Илм йўли” мактабга тайёрлов марказлари фаолияти йўлга қўйилди.\nРақамли инновацион-ривожлантирувчи платформаси орқали мактабгача таълим тизимида фаолият юритиб келаётган 6 мингга яқин педагог кадрларнинг малакаси оширилишига эришилди. Шунингдек, мактабгача таълим ташкилотлари педагогларининг касбий компетенциясини ошириш бўйича ҳудудий онлайн семинар ва анжуманлар ташкил этилди.\n2020 йилда давлат-хусусий шерикчилик асосида 4 493 та нодавлат мактабгача таълим ташкилотлари фаолиятини ташкил этиш ҳисобига қўшимча 148 602 қувват ва 12 360 та янги иш ўринлари яратилди. Нодавлат секторнинг улуши 2017 йилга нисбатан 0,01 фоиздан 20,7 фоизга оширилди.\nХорижий инвестицияларни кенг жалб этиш мақсадида 43,4 млн.\nАҚШ доллари миқдорида халқаро келишувларга эришилди ҳамда 7 та лойиҳалар доирасида 7,2 млн. АҚШ доллари миқдоридаги хорижий инвестициялар ўзлаштирилди.\n2020 йилда жами 417 та мактабгача таълим ташкилотлари объектларини қуриш ва реконструкция қилиш ишларини амалга ошириш белгиланган ва ушбу мақсадларга жами 1 482,9 млрд сўм ажратилган. 376 та мактабгача таълим ташкилотларида қурилиш ишлари якунланган ва қўшимча 29 428 ўринлар яратилган.\nДавлат мактабгача таълим ташкилотларини замонавий мебель ва жиҳозлар билан таъминлаш бўйича маҳсулот етказиб берувчи корхоналар билан қиймати 105,2 млрд. сўмлик шартномалар имзоланган, 15,8 млрд. сўмлик олдиндан тўлов амалга оширилган бўлиб, ҳозирда мебель ва жиҳозларни жойларга етказиш ишлари олиб борилмоқда.\nЎзбекистон Республикаси Президентининг 2019 йил 8 майдаги ПҚ–4312-сон қарори билан тасдиқланган Ўзбекистон Республикаси мактабгача таълим тизимини 2030 йилгача ривожлантириш Концепциясида ҳамда Ўзбекистон Республикаси Президенти томонидан ҳудудларга ташриф давомида белгиланган мактабгача таълим билан қамраб олишнинг мақсадли кўрсаткичларига эришмаган Тошкент вилояти ҳамда Тошкент шаҳар мактабгача таълим бошқарма бошлиқлари, шунингдек Қашқадарё вилояти мактабгача таълим бошқармаси бошлиғи ва бошлиқ ўринбосарига нисбатан хайфсан интизомий жазо чоралари қўлланилди.\n2021 йилда амалга ошириладиган вазифалар доирасида алоҳида эътибор қаратиш зарур бўлган йўналишлар:\n1. Ўзбекистон Республикаси Президентининг Ўзбекистон Республикаси Олий Мажлиси ва халқига мурожаатномасида белгиланган вазифаларни амалга ошириш бўйича асосий чоралар.\nБиринчидан, 2021 йил якуни бўйича болаларнинг мактабгача таълимга қамровини 65 фоизга етказиш.\nИккинчидан, 2021 йилда 560 минг нафар 6 ёшли болаларни ёки уларнинг 82 фоизини мактабгача таълим билан қамраб олиш.\nУчинчидан, боланинг илк ривожланишига хизмат қиладиган мактабгача таълимнинг муқобил шакли “Ақлвой” лойиҳаси доирасида Республикадаги мактабгача таълим ташкилотлари мавжуд бўлмаган ҳамда қамров кўрсаткичлари паст бўлган ҳудудларда 4,7 мингдан ортиқ болаларни қамраб оладиган қайта жиҳозланган 49 та Исузу автобуслари негизида 294 та гуруҳларни шакллантириш ҳамда 98 та МФЙларда болалар майдончаларини ташкил этиш орқали мобиль гуруҳлар тармоғини кенгайтиришни янада кенгайтириш.\nТўртинчидан, ЮНИСЕФ ҳамда Жаҳон банки билан ҳамкорликда имконияти чекланган болалар учун мактабгача таълимни уйда бериш моделини жорий қилиш.\nБешинчидан, мактабгача таълим тизимига хусусий сектор маблағларини кўпроқ жалб қилиш ва бюджетдан субсидия бериш ҳисобидан нодавлат мактабгача таълим ташкилотларини ташкил этиш ва нодавлат мактабгача таълим ташкилотларига қамраб олинган болалар улушини 25 фоизгача етказиш.\n2021 йил ва I чоракда соҳа, тармоқ ва йўналишлар бўйича эришиладиган асосий мақсадли кўрсаткичлар.\nРеспублика бўйича мактабгача ёшдаги болалар қамровини 2021 йилда\n65 фоизга, 6 ёшли болалар қамровини 82 фоизга етказиш режалаштирилган.\nЖумладан, I чоракда 3-7 ёшли болалар қамровини 61 фоизга ҳамда 6 ёшли болалар қамровини 78 фоизга етказиш назарда тутилган.\nАмалга ошириладиган инвестиция лойиҳалари, хорижий инвестицияларни ўзлаштириш, 2021 йилга ишга тушириладиган лойиҳалар ва яратиладиган янги иш ўринлари.\n2020 йил 28 декабрдаги ПҚ-4936 – сонли қарорга асосан 2021 йилда мaктaбгaчa тaълим тизимидa янги қурилиш, рeкoнструкция қилиш вa кaпитaл тaъмирлaш бўйичa инвeстиция мaқсaдли дaстури дoирaсидa мoддий-тexник бaзaни яxшилaш мaқсaдидa 225 та мактабгача таълим ташкилотларида қурилиш таъмирлаш ишларини олиб бориш орқали, 14 мингдaн oртиқ янги қувват яратиш режалаштирилган.\n1) 22 тa янги мaктaбгaчa тaълим ташкилотини қуриш (2 970 ўрин);\n2) бўш турган 54 та oбъeктни фoйдaлaнишгa тoпшириш (7 135 ўрин);\n3) фaoлият кўрсaтaётгaн 149 тa дaвлaт мaктaбгaчa тaълим ташкилотини рeкoнструкция қилиш орқали қувватини ошириш (3 985 ўрин).\n2021 йилда Корея халқаро ҳамкорлик агентлиши (KOICA), АҚШ дастурларини амалга оширувчи “Mercy Corps” халқаро нодавлат ташкилоти ҳамда Ислом тараққиёт банки ва Қувайт араб иқтисодий ривожланиш жамғармаси билан ҳамкорликда мактабгача таълим соҳасини ривожлантириш мақсадида умумий қиймати 43 млн АҚШ долларига тенг лойиҳаларни амалга ошириш учун маблағларни жалб қилиш режалаштирилган\nҲудудларни ривожлантириш бўйича тармоқ ва соҳаларда амалга ошириладиган ишлар (туман, шаҳар, маҳаллаларда ишларни ташкил этиш).\n– янги қурилиш, рeкoнструкция қилиш вa кaпитaл тaъмирлaш бўйичa мaқсaдли дaстур ҳисобига янги мaктaбгaчa тaълим ташкилотларини рeкoнструкция қилиш вa қуриш;\n– тажриба синов тарзида мактабгача таълимнинг муқобил шаклларини, шу жумладан турли ёшдаги гуруҳлар, плей гуруҳлар, уйда таълим беришни жорий этиш ва 49 та “Aқлвoй” мoбиль гуруҳлaрини кeнгaйтириш.\n– давлат мактабгача таълим ташкилотларидаги фаолият юритмайдиган гуруҳларни таъмирлаш ҳисобига қўшимча ўринларни яратиш.\n– 97 та педагогика коллежлари негизида “Илм йўли” мактабга тайёрлов марказлари фаолиятини йўлга қўшиш.\nМасъул соҳа, тармоқ ва йўналишга хусусий секторни жалб қилиш ва янада ривожлантириш бўйича кўриладиган чоралар.\n– Республиканинг барча ҳудудларида давлат-хусусий шериклик (ДХШ) шартлари асосида 40 та нодавлат мактабгача таълим ташкилотларини қуришни, олис ва аҳолиси тарқоқ жойлашган ҳудудларда эса 2000 та оилавий мактабгача таълим ташкилотларини ташкил этиш;\n– ДХШ асосида янги мактабгача таълим ташкилотларини ташкил этиш учун халқаро молия институтларининг (Саудия тараққиёт жамғармаси) грант ва бошқа маблағларини жалб қилиш имкониятларини топиш;\n– Нодавлат мактабгача таълим ташкилотлари тармоғини ривожлантириш мақсадида 2021 йилда оилавий НМТТ ҳамда ДХШларга ажратилган 600,0 млрд. сўм миқдорида субсидиялардан самарали фойдаланиш;\n– 2021 йилда Нодавлат мактабгача таълим ташкилотлари тармоғини ривожлантириш орқали 54 000 қўшимча қувват ҳамда 4 400 янги иш ўринлари яратиш ҳамда болаларни мактабгача таълимга қамраб олишда нодавлат секторнинг улушини 25%га етказиш.\nМактабгача таълим тизимида коррупцияга қарши курашишни такомиллаштириш бўйича босқичма-босқич қуйидаги ишлар амалга оширилиши белгиланган:\nсоҳада коррупция хавф-хатарларини аниқлаш ва баҳолаш ҳамда жамоатчилик назоратини кучайтириш,\nходимларни ишга қабул қилиш жараёнида очиқликни таъминлашда ахборот-технологиялардан фойдаланган ҳолда электрон танлов жараёнини ташкил қилиш,\nшаффофликка риоя қилган ҳолда давлат мактабгача таълим ташкилотларига болаларни электрон тизим орқали қабул қилиш ва аутсорсинг хизмати орқали соғлом овқатлантириш тизимини ташкил этиш,\nота-она тўловларини онлайн тарздаги электрон дастурий таъминотлар (Click, Payme ва бошқалар) орқали тўлаш тартибини амалга ошириш,\nСоҳада малакали кадрларни тайёрлаш, ташкилотнинг ўрта ва қуйи бўғин раҳбарлари ва ходимларининг малакасини ошириш.\nа) педагоглaрни Moodle oнлaйн-курслaр aсoсидa мaсoфaдaн ўқитиш тизимини жoрий этиш;\nб) педагоглaр учун ўқув мaтeриaллaри вa ўқув видeoроликлaри шаклида тaълим рeсурслaри бaзaсини шaкллaнтириш;\nв) дaвлaт мaктaбгaчa тaълим ташкилотларидa oлий мaълумoтли педагоглaр улушини 35 фoизгaчa ошириш;\nг) мaктaбгaчa тaълим йўнaлиши бўйичa олий ўқув юртларининг сиртқи вa кундузги бўлимлaригa қaбул квoтaлaрини кўпaйтириш;\nд) 2021-2022 ўқув йилидa Гeрцeн нoмидaги Рoссия дaвлaт пeдaгoгикa унивeрситeти филиaлигa қaбулни бoшлaш ҳамда касбий қайта таёйрлов ва малака ошириш курслари фаолиятини йўлга қўйиш.\nТармоқ ва соҳада самарали жамоат назоратини ташкил этиш, мавжуд муаммолар ва уларни бартараф этиш бўйича кўрилаётган чоралар юзасидан оммавий ахборот воситалари билан очиқ-ошкора мулоқот тизимини йўлга қўйиш.\nМактабгача таълим тизимида жамоат назоратини самарали ташкил этиш ҳамда мавжуд муаммоларни аниқлаш ва уларни бартараф этиш мақсадида давлат мактабгача таълим ташкилотларида Кузатув кенгаши фаолияти йўлга қўйилган.\nЖамоатчилик фикрини ўрганиш мақсадида журналист ва блогерлар махсус шакллантирилган анкета саволлари орқали фикрларни ўрганиш йўлга қўйилган.


ЎзА - Автокредит барча ўқитувчиларга ҳам берилавермайди!\nАвтокредит барча ўқитувчиларга ҳам берилавермайди!\n18.08.2018 13:18 Чоп этиш версияси\nЎқитувчи ва мураббийларнинг ижтимоий мавқеи ва нуфузини оширишга қаратилган Президент қарори ҳамда давлат умумтаълим муассасаларида ягона мактаб формасини жорий этишга оид Ҳукумат қарори мазмун-моҳиятига бағишланган матбуот анжумани ўтказилди.\nТадбирда Халқ таълими вазирлиги бошқарма бошлиғи Акбар Тагаев иштирок этиб, оммавий ахборот воситалари вакилларини қизиқтирган саволларига жавоб берди. Бу ҳақида Адлия вазирлигининг "Ҳуқуқий ахборот" канали хабар қилмоқда.\nА.Тагаевнинг таъкидлашича, уй-жой кредити бўйича махсус тартиб ишлаб чиқилиб тасдиқланади, унда уй-жойлар қайси мезонлар бўйича тақсимланиши каби масалалар қамраб олинади;\nмактаб формаси бўйича таклифлар учун бемалол мурожаат қилиш мумкин, яъни мактаб формаси шу шаклда қолиб кетмайди, уч йилгача фикр мулоҳазалар ўрганилиб, тегишли ўзгартиришлар киритилиши мумкин.


Озодликнинг эркин микрофонига гапирмоқчи бўлсангиз¸ +420 602 612 713 рақамига қўнғироқ қилинг ëки SMS йўлланг.\nОзодликка тингловчи ва муштарийлардан бўлаëтган қўнғироқлар асносидаги суҳбатларда яна ўзбекларнинг Ўзбекистондаги вазият хусусидаги ташвишлари ўз аксини топди.\nБухоролик фермер Мурод ака бугунги кунда Ўзбекистон ҳукумати томонидан ўзбек деҳконига нисбатан эътиборсизлик ва ҳурматсизлик бўлаётганини айтади.\n- Деҳқонларнинг аҳволи жуда ҳам аянчли. Экиш пайтида ҳеч ким сўрамайди¸ ўрим пайтида милициялар билан келиб донни талаб қилади. Пахта очилган пайтда мажлисларда сўкиб¸ керак бўлса уриб¸ шахсиятига тегишади. Лекин муаммо бўлганда¸ ëқилғи билан боғлиқ муаммолар бўлганда ҳеч ким кўмаклашмайди. Пахта очилгандан кейин мажлисларга чақириб¸ кеч соат 02.00-03.00 гача сўкади. Деҳқонларга нисбатан муомала жуда ҳам аянчли¸ дейди бухоролик фермер Мурод ака.\nМурод акага кўра, Ўзбекистонда оддий ўзбекнинг дардини тинглайдиган, уни ҳимоя қилувчи бирорта ташкилот мавжуд эмас.\n- Биз СССР даврида 70 йил қотиб қолган ҳудудмиз. Ундан кейин мустақил бўлдик. Мустақилликдан кейинги ҳозирги мавжуд тузум айнан ўшанинг эгизаги. СССР нинг андазасини олган. Айнан ўша нарсани давом эттираяпти. Яна қанча кутиш мумкин?\nБиласизми¸ ҳозир оддий халқнинг аҳволи жуда ҳам аянчли. Керакли пайтда ўзининг ҳуқуқини ҳимоя қила олмайди. Ҳақ-ҳуқуқини талаб қилган тақдирда ҳукумат органлари¸ халқ ҳимоячисиман деган ташкилотлар¸ милиция ходимлари уларнинг ҳуқуқини ҳимоя қилмайди. Адлияси ҳам¸ прокурори ҳам¸ ҳокимияти ҳам халқ ҳимоячиси бўлиши керак. Бу соҳалар ҳозирги режимни эртадан кечгача ҳимоя қиладиган соҳа. Оддий халқ четга чиқиб қолган¸ дейди Мурод ака.\nАйни пайтда Москвада мардикорлик қилаётган хоразмлик Матназар ака Ўзбекистон маҳаллий матбуоти ҳақиқатни ёритмаслигидан куюниб гапиради.\n- Ўзбекистон ҳақида гапирсак¸ ҳамма томонда ëлғон-яшиқ гаплар. Телевизорни кўрсангиз¸ мақтанишлар. Фақат президентни мақташ. Халқнинг аҳволини ўйлайдиган битта журналист йўқ. Халқнинг ярми Қозоғистонда¸ Россияда. Мана шулар ҳақида айта оладиган¸ умуман ҳақиқатни айта оладиган журналист Ўзбекистонда борми¸ йўқми? Ўзбекистон матбуотига¸ телевидениесига қарасангиз¸ кераксиз гаплар¸ йўқ гаплар. Халқнинг аҳволи оғир¸ дейди Москвада мардикорлик қилаётган хоразмлик Матназар ака.\nСочида меҳнат қилаётган қашқадарёлик Отабек Тошпўлатовни Россиядан ҳайдаб чиқарилаётган ўзбек мардикорларининг тақдири ташвишга солаяпти.\n- Кеча эшитган хабаримизга қараганда¸ Москвада ишлаëтган ўзбек ëки бошқа четдан келганларнинг хизматини чеклаб¸ уже қайтаришга ҳаракат қилишаяпти экан. Мана ҳозир Россиядан одамлар қайтарилаяпти деяпмиз. Ҳозир яхши. Яхши топаяпмиз¸ тирикчилигимиз яхши ўтаяпти¸ болалар яхши ҳаëт кечираяпти. У ëқда топиш-тутишимиз бунчалик бўлмаса¸ Ўзбекистон бизга ўхшаган кучга тўлган йигитларни иш билан таъминлаб¸ керагича ҳақ бера олармикан¸ шунга ҳаракат бормикан ëки йўқми – шуни билмоқчи эдик.\nУ ëққа бориб ҳам биз нима қилардик. Қўлдан келадиганни қурилиш. Бу ерда ҳам қурилишлар кўп бўлаяпти. Иш топса бўладику¸ лекин иш ҳақи чегараланган барибир. Ҳамма қурилишларда юравермасин. Бизнинг Ўзбекистон ҳам ишхоналар¸ корхоналар очиб¸ иш билан таъминлашнинг ҳаракатини қилаяптими ëки йўқми – шуни билмоқчимиз холос¸ дейди Сочида меҳнат қилаётган қашқадарёлик Отабек Тошпўлатов.\nБешариқлик Расул акани эса ўзбек-тожик чегарасидаги муаммолар хавотирга қўяяпти.\n- Эшитишим бўйича¸ чегара тамоман ëпилипти. Майли чегарани беркитсин¸ лекин дарвозани очиб бўлмайдими? Андархон билан Патар постининг дарвозасининг у томонида тожик аскарлари¸ бу томонида ўзбек аскарлари турибдику. Террористлар шу ердан ўтиб кета олмаса керак.\nМинглаб одамлар Конибодомга бориб¸ бир ҳафтада тўрт танга ишлаб келаяптику. Ўзимизнинг Бешариқда иш бўлмаганидан бошқа жойга бораяпти йигитлар. Бора олмайдиганлар Конибодомга бориб тўрт танга ишлаб келишаëтган эди. Ҳозир шу ҳам бекилипти. Ҳеч бўлмаса дарвозани очиб¸ қўни-қўшничилик қилиб турса бўлмайдими¸ дейди бешариқлик Расул ака.\nТожикистоннинг Қабадиён туманида яшовчи Фахриддин Муродов Озодлик радиосининг доимий мухлисларидан бири эканини айтиб, ўзи яшаётган қишлоқ муаммоларига тўхталади.\n- Қабадиëннинг йўллари ëмон¸ йўлга эътибор йўқда. Йўллар борасида ҳокимиятларга мурожаат қилдик. Ҳеч фойда йўқ. Ҳалигача эски аҳвол. Ўзгариш йўқ. Асосий муаммо йўл муаммоси. Машинани 30-40 дан ошириб бўлмайди. Чуқур кўпда¸ дейди Тожикистоннинг Қабадиён туманида яшовчи Фахриддин Муродов.\nЧимкент аэропортида борт механик бўлиб ишловчи қозоғистонлик Темур Анорбоев ҳам Озодлик мухлисларидан бири.\nТемур Анорбоев Озодлик радиоси хорижий ўзбекларни Ўзбекистон билан боғлаб турувчи рамзий кўприк эканлигини айтади.\nТемур Анорбоев: Радиони ҳар доим қизиқиб эшитаман. Бу ерда ўтириб¸ ëнимиздаги Тошкентда нима бўлганидан ҳеч хабаримиз йўқ. Худди бошқа планетадай хабар йўқ. Сизларнинг радиодан ҳаммасини эшитиб биламиз.\nОзодлик: Демак¸ Чимкентдаги ўзбекларни Ўзбекистондаги ўзбекларнинг ҳаëти қизиқтиради?\n- Албатта. Қариндош-уруғларимиз¸ жиянлар¸ аммалар бор. Ҳаммаси шу ëқда¸ дейди Темур Анорбоев


Япония ва Ўзбекистон ўртасида 6та грант шартномаси имзоланди\n20:16 / 12.03.2021\nЯпония билан соғлиқни сақлаш тизимини такомиллаштириш ва соҳани замонавий тиббиёт ускуналари билан таъминлаш мақсадида қиймати 500 минг долларга тенг бўлган 6та грант шартномаси имзоланди.\nБугун, 12 март куни Ўзбекистон-Япония марказида «Кичик миқёсли ижтимоий лойиҳаларга беғараз ёрдам» дастури бўйича шартнома имзоланди. «Дунё» нашри маълум қилишича, тадбирда соғлиқни сақлаш тизимини такомиллаштириш ва соҳани энг сўнгги тиббиёт ускуналари билан таъминлаш мақсадида қиймати 500 минг долларлик 6та грант шартномаси имзоланган.\n«Бугунги кунгача кичик миқёсли ижтимоий лойиҳаларга беғараз ёрдам дастури асосида ҳамкорликда умумий қиймати 28,5 миллион долларлик тўрт юздан зиёд келишув ва лойиҳалар амалга оширилди», деди Япония элчихонаси вакили Атсуши Суда.\nШартномага кўра, ажратилган маблағлар Республика ихтисослаштирилган онкология ва радиология маркази Фарғона ва Қорақалпоғистон филиаллари, Гулистон шаҳар тиббиёт бирлашмаси акушерлик мажмуаси, Республика ихтисослаштирилган онкология ва радиология маркази, Жиззах вилояти Фориш туман тиббиёт бирлашмаси ҳамда Фарғона вилояти халқ таълими бошқармасига қарашли кўзи ожиз ва кар ўқувчиларга ихтисослаштирилган таълим муассасаси каби қатор ташкилотларни замонавий ускуналар билан таъминлашга йўналтирилади.\n#соғлиқни сақлаш тизими


Адлия вазирлиги ОАВ сарлавҳалари ортидан қувишни қачон тўхтатади? | Qalampir.uz\nАдлия вазирлиги ОАВ сарлавҳалари ортидан қувишни қачон тўхтатади?\nЖамият\t19 Декабрь 2019 18:38 2981\nКуни кеча "Янги Ўзбекистон - янги сайловлар" мунозара клуби мажлиси бўлиб ўтди. Ушбу учрашувда Адлия вазири Руслан Давлетов давлат тили ҳақида ўз фикрларини ўртоқлашган эди. Вазирнинг нутқида айтган сўзлари асосида QALAMPIR.UZ сайтида Адлия вазири: “Ишчи тили – рус тили, иложимиз йўқ” номли хабар эълон қилинди.\nУнда вазир қонун лойиҳаларини тайёрлашда хорижлик мутахассислар билан биргаликда ишланаётганлиги, рус тили ишчи тил эканлигини айтганлиги баён этилган. Ушбу нутқда айтилган гап сарлавҳага олиб чиқилганди.\nМаълум вақт ўтганидан сўнг, ташкилот томонидан раддия эълон қилинди. Раддияни вазирлик Матбуот хизмати раҳбари Севара Ўринбоева ўзининг Telegram саҳифасига жойлаштирди. Унга кўра, бу гапни контекстдан узиб олгани сабабли, умуман қонун ҳужжатларини ишлаб чиқиш учун ишчи тил рус тилидир, деган нотўғри маънони келтириб чиқарувчи сарлавҳа хабарга қўйилган. Бу эса фуқароларда нотўғри хулосалар юзага келишига сабаб бўлмоқда – деган сўзлар акс этган. Шунингдек, вазирнинг сўзлари нотўғри берилганлиги таъкидланган ва бир неча қонунлардан мисоллар келтирилган.\n“Оммавий ахборот воситалари тўғрисида”ги қонуннинг 27-моддасида раддия бериш ҳуқуқи белгиланган. Бу бўйича ҳар кимнинг ўз ҳуқуқлари мавжуд ва таҳририят буни қўллаб-қувватлайди. Лекин шу ўринда саволлар пайдо бўлади: бутун матндаги маъно фақатгина сарлавҳанинг ўзида келтирилиши мажбурий эканлиги бирор қонун нормасида келтирилганми? Контекстдан юлиб олиб нотўғри талқин этиш масаласи тартибга солинган хужжат мавжудми? Бу иш муомаласи одатларидан келиб чиқиб бажарилади. Журналистикага оид бундай қоидаларда сарлавҳа тайёрлаш техникалари мавжуд ва бу ҳолатда муштарийга муаллиф сўзидан мисол келтириш қайси этика нормаларига зид? Келинг, асосий низога сабаб бўлаётган жумлалар бўйича таҳририят ва вазирлик берган ахборотни солиштирамиз.\n“Мана биз фуқаролик кодексини ишлаб чиқяпмиз. 10дан ортиқ хорижлик мутахассислар ишламоқда. Ишчи тили – рус тили, иложимиз йўқ. Аввалари норматив-ҳуқуқий ҳужжатларни ўзбек тилида бўлишини талаб қилишарди. Ҳозир энди лойиҳани талаб қилишни бошлашди. Бу тўппа-тўғри талаб. Биз ҳам шунга интиляпмиз. Буни янада назоратга оламиз. Сиз ўйлаганни биз 10 баробар кўп ўйлаймиз. Лекин бизда давлат тилини Адлия вазирлиги назорат қилмайди. Бунда бизда ваколат йўқ”, – дейди Давлетов.\nАдлия вазирлиги раддиясида:\n“Мана биз ҳам бу йил Фуқаролик кодексини ишлаяпмиз. У ерда ўндан ортиқ хорижлик экспертлар бор. Ишчи тили – рус тили, иложимиз йўқ. Чунки у сиз ишчи гуруҳда ишлаётган бўлса... Лойиҳа тўғрисида гап кетяптида... Олдин ҳамма норматив-ҳуқуқий ҳужжатлар рус тилида дердик, бошқа дердик. Ҳозирда лойиҳани талаб қилишни бошланди (давлат тилида). Тўппа-тўғри талаб. Биз ҳам шунга интиляпмиз”.\nУшбу жумлаларда маъно жиҳатидан қандай фарқ мавжуд?\n“Журналистик фаолиятини ҳимоя қилиш тўғрисида”ги қонуннинг 5-моддасида “Журналист ўз касбига доир фаолиятни амалга ошириш чоғида ахборотни тўплаш, таҳлил этиш, таҳрир қилиш, тайёрлаш ва тарқатиш” каби ҳуқуқлари келтириб ўтилган. Таҳририят томонидан эълон қилинган хабарда эса вазирнинг сўзлари ўзгартирилмай сарлавҳага олиб чиқилган.\nРаддия хулоса қисмида – “Юқоридагиларни эътиборга олиб, Адлия вазирлиги “Qalampir.uz” нашрини мансабдор шахснинг шаъни ва ишчанлик обрўсига путур етказувчи ҳамда жамоатчилик фикрини чалғитувчи ахборот тарқатмасликка чақиради” деган жумлалар келтирилган. Таҳририят ушбу масалада вазирлик томонидан аниқлик киритилишини сўрайди. Қайси маълумотлар мансабдор шахснинг шаъни ва ишчанлик обрўсига путур етказувчи ва жамоатчилик фикрини чалғитувчи ахборот дея баҳолангани биз учун муҳим.\nАдлиянинг ахборот майдонидаги “кучлари”\nМайли, бу саволлар ва фикрлар ўз йўлига. Ҳамманинг бир ҳолатга қараши турлича ва ҳар кимнинг ўз талқини бор. Бироқ, уни эълон қилишда ҳам одоб нуқтаи-назаридан иш юритиш лозим.\nРаддия аввал айтганимиздек, Севара Ўринбоеванинг шахсий каналида эълон қилинди. Сўнгра, вазирлик расмий сайтига ҳам жойланган. Бироқ, томоша кейин бошланди...\nШундан сўнг, раддия матни Telegram мессенжеридаги @huquqiyaxborot саҳифасида эълон қилинди. Кўпчиликка ўзининг қонунчиликдаги ўзгаришлар ва ахборотлар тарқатиши билан маълум бўлган бу саҳифанинг вазифаси нима ўзи? Каналнинг ўзида “Янги қонун ҳужжатлари, ҳуқуқий ислоҳотлар ҳақида тезкор маълумотлар тақдим этувчи канал” дея таърифланган. Энди бу раддияни қонун ҳужжати ёки ҳуқуқий ислоҳотлар ҳақида тезкор маълумот деб ҳисобласак бўладими?\nЖаҳон хамжамиятида бир сўзга ОАВ томонидан турли ракурсдан қараш кузатиладиган ҳолат ва ҳозирги замон раҳбарлари буни тўлиқ англайди. Бир масала юзасидан тарафлар фикрлари ўхшаш бўлмаслик эҳтимоли юқори. Бироқ фикрни қаерда ва қандай эълон қилиш муҳимдир. Адлия вазирлиги ўзининг холис контентларидан субъектив мақсадларда фойдаланмаслигини сўраб қоламиз. Адлия вазири Руслан Давлетовнинг матбуотда фаоллигини кузатиб борамиз. Олий Мажлиси Сенатидаги ва матбуот анжуманларидаги ўткир нутқларини ёритиб боришда давом этяпмиз. Вазир ўрнак бўлаётган вақтда, унинг қўл остидагилар ҳам муносиб бўлиши мақсадга мувофиқ бўлар эди.\nОАВ Адлия вазири\n30 Март 23:35 91491\n28 Март 15:16 77277\n28 Март 10:15 57077\n29 Март 20:52 45571\n28 Март 17:32 44589


Диққат! "Momo" номли хавфли ўйин оммалашмоқда, фарзандингизни ундан эҳтиёт қилинг! - Zamin.uz\n18:50 / 08.08.2018\nДиққат! "Momo" номли хавфли ўйин оммалашмоқда, фарзандингизни ундан эҳтиёт қилинг!\nFacebook ижтимоий тармоғининг The Mirror нашри хабарларига таянган ҳолда берган маълумотларига кўра , WhatsApp ижтимоий тармоғидаги фойдаланувчилар орасида “Momo” номидаги хавфли ўйин интернетда оммалашмоқда.\nУшбу ўйин “Кўк кит” ўйини каби хатарли бўлиб, ўйин сўнгида ўйнаётганлар ўзини ўлдириши керак бўлади. Бу ўйинга муккасидан кетганларнинг кўпчилигини ҳозирда ёшлар ташкил этмоқда.\nЎйин қоидаларига кўра, “Momo” номи остидаги абонент фойдаланувчининг алоқалар қайд рўйхатига тўсатдан боғланади ва тунда видео алоқага чиқа бошлайди. Кейин фойдаланувчига турли хил қўрқув ва ваҳима уйғотувчи расмлар жўнатади.\nШунингдек, тунда “Momo” абоненти ўзи жўнатган қўрқинчли фильмларни кўришга мажбурлайди. Фильм тугагач, “Momo” фойдаланувчига кўрган қўрқинчли фильмидаги ваҳший образ кўринишида видео алоқага чиқади.\nМунтазам юборилган қўрқинчли расмлар ва видео қўнғироқлар таъсирида, фойдаланувчи жисмонан ва руҳан ҳолсизланиб, тушкунликка тушиб қолади. Шундан сўнг ўз ҳаёти яқинлари учун арзимаслигини ҳис қила бошлайди ва ўз жонига қасд қилади.\nМаълумот ўрнида, Россияда 2018 йилнинг июль ойига қадар “Momo” хатарли ўйини таъсирида 130 нафар ўсмир ўз жонига қасд қилган.\nАввалроқ, “Кўк кит” хавфли интернет ўйини орқали ҳам минглаб ёшлар ўз жонига қасд қилганлигини хабар қилган эди. “Замин” янгиликларини “Одноклассники”да кузатиб боринг\nfarhodhon6 января 2021 12:46\nBu sayt malumotlari menga yoqdi\nЯнгиликлар » Жамият » Диққат! "Momo" номли хавфли ўйин оммалашмоқда, фарзандингизни ундан эҳтиёт қилинг!


Ўзбекистон Республикаси Президентининг худудларга ташрифлари давомида берилган топшириқлар ижроси доирасида амалга оширилаётган лойиҳалар. - O'zbekiston Respublikasi Uy - joy kommunal xizmat ko'rsatish vazirligi\nНорин ва Учқўрғон туманларида ичимлик суви таъминоти яхшиланади\nДавлатимиз Раҳбари жорий йил 2-3 май кунлари Наманган вилоятига ташрифи давомида аҳолини қийнаётган сув таъминотидаги муаммоларни ечими юзасидан вазифа ва топшириқлар бердилар.\nБугунги кунда ушбу топшириқларни амалга ошириш борасида Уй-жой коммунал хизмат кўрсатиш вазирлиги томонидан Наманган вилоятининг Учқўрғон ва Норин туманларида ичимлик сув таъминотини яхшилаш бўйича жадал ишлар амалга оширилмоқда.\nХусусан, лойиҳалар бўйича қисқа муддатда лойиҳа-смета ҳужжатлари тайёрланди, пудратчи ташкилотлар аниқланди ва қурилиш-монтаж ишлари бошлаб юборилди. Лойиҳаларни амалга ошириш муддати 2018-2019 йилларга мўлжалланган.\nНорин туманида: 14 та маҳалларда истиқомат қилувчи аҳолини тоза ичимлик суви билан таъминлаш мақсадида 16,3 км ичимлик сув тармоғи тортиш, 24,5 км ичимлик сув тармоғларини реконструкция қилиш, 2 та тик қудуқларни реконструкция қилиш кўзда тутилган.\nУчқўрғон туманида: 6 та маҳаллаларда истиқомат қилувчи аҳолини ичимлик суви билан таъминлаш мақсадида 3та сув олиш қудуғини қазиш, 12та сув олиш қудуғини реконструкция қилиш, узунлиги 13 км сув тармоғларини қуриш, 9,7 км. сув тармоқларини реконструкция қилиш, 1та сув босими минорасини қуриш, 2тасини реконструкция қилиш, 1та сув кўтариш насос станциясини реконструкция қилиш ҳамда 2та трансформатор ускуналарини ўрнатиш кўзда тутилган.\nРежалаштирилган лойиҳаларни амалга ошириш учун талаб этилаётган 16 млрд сўм маблағ Учқўрғон туманидаги “Узтекс гуруҳи” корхоналарининг таклифига асосан, улар томонидан ҳомийлик асосида ажратилмоқда.\nҲозирда, бир ой ичида Норин тумани Фурқат маҳалласида 7,3 км сув қувурлари тортилди, Учқўрғон тумани Саноат маҳалласининг Беруний, Собир Камол ва Байналминал кўчаларида 4,5 км сув қувурлари тортилди, жами 1,2 млрд сўмлик қурилиш-монтаж ишлари бажарилди. Шунингдек, “Учқўрғон-2” сув иншоотида ховузлар лойқадан тозаланиб, тиклаш ишлари амалга оширилмоқда.\nОбъектларда 14 та экскаваторлар, 7 та самосвал автомашиналари, 1 та сув ташиш автомашинаси, 1 та грейдер ва 1 та каток ҳамда 47 нафар ишчилар ишламоқда.\nЛойиҳаларни амалга ошириш натижасида 60 900 дан ортиқ аҳолининг тоза ичимлик сув таъминоти яхшиланади.\n“Бухоро вилояти Жондор туманидаги “Марказий” сув тақсимлаш иншоотини реконструкция қилиш” лойиҳаси\nЎзбекистон Республикаси Президент¬¬ининг Бухоро вилоятига ташрифи давомида берилган топшириқлар ижроси доирасида Уй-жой коммунал хизмат кўрсатиш вазирлиги томонидан “Бухоро вилояти Жондор туманидаги “Марказий” сув тақсимлаш иншоотини реконструкция қилиш” лойиҳаси амалга оширилмоқда.\nЎзбекистон Республикаси Президентининг Бухоро вилоятига ташрифи давомида берилган топшириқлар ижроси доирасида Уй-жой коммунал хизмат кўрсатиш вазирлиги томонидан “Бухоро вилояти Жондор туманидаги “Марказий” сув тақсимлаш иншоотини реконструкция қилиш” лойиҳаси амалга оширилмоқда.\nЛойиҳа доирасида 2 дона 1000 м3 ва 1 дона 2000 м3 резервуар қуриш ва реконструкция қилиш, трансформатор ўрнатиш ва 0,04 км электр узатиш линиясини қуриш, насос станциясини реконструкция қилиш, насос ускуналарини ўрнатиш кўзда тутилган. Мазкур лойиҳани амалга оширишга “Тоза ичимлик суви” жамғармаси ҳисобидан жами 4,33 млрд. сўм маблағ ажратилган.\nЛойиҳани амалга ошириш натижасида 1 500 аҳолини ичимлик сув таъминоти яхшиланади.\nБугунги кунда ушбу объектда қурилиш монтаж ишлари олиб борилмоқда.


Греция Бош вазири янги коалиция ҳукумати тузиш ҳаракатини бошлади\nГреция Бош вазири Георгиос Папандреу мамлакатни иқтисодий бўҳрондан олиб чиқиш учун фавқулодда ҳукумат тузиш борасида мамлакат президенти билан музокара олиб борди. Папандреунинг янги ҳукумат тузишидан мақсад Грецияга молиявий ёрдам кўрсатилиши хусусида евро ҳудудига аъзо давлатлар билан эришилган келишувни амалга оширишдан иборат.\nГреция Бош вазири Георгиос Папандреу бошчилигидаги ҳукумат 4 ноябр куни социалистлар етакчилик қилаётган Греция парламентида ишончсизлик овозидан қутулиб қолди.\nИшончсизлик масаласи овозга қўйилишидан олдин парламентда сўзлаган Бош вазир мақсади мамлакатни бўҳрондан олиб чиқиш эканини таъкидлади.\n- Мен ҳамкорларимиз ва хориж лидерларига мурожаат қилмоқчиман. Мен уларга, Греция халқига ишонинг, демоқчиман. Кўп гаплар эшитилди. Бироқ бу халқ оғир вазиятларни бошдан кечиришига мажбур қолмоқда, - деди Греция бош вазири.\nГеоргиос Папандреунинг янги ҳукумат тузиш ҳаракатини бошлашидан мақсад Грецияни банкротликдан сақлаб қолиш учун евро ҳудудига аъзо давлатлар томонидан молиявий ёрдам ажратилиши ҳақида эришилган келишувни амалга ошириш учун қўпроқ сиёсий дастакка эга бўлишдан иборат.\nАйни пайтда Грециядаги асосий мухолифат партия - Янги Демократик партия етакчиси Антонис Самарас Папандреунинг янги коалиция ҳукуматида иштирок этиш истагида эмаслигини билдирди.


Бахшилар қанотида шогирдлар – Сурхон тонги\n37 daqiqa олдин\nБош саҳифа / Маданият / Бахшилар қанотида шогирдлар\nАпрел 4, 2019\tМаданият Изоҳ қолдириш 597 Кўрилди\nДунё оммавий ахборот воситалари нигоҳида бўлган, катта аҳамият касб этадиган I Халқаро бахшичилик санъати фестивалига хоразмлик эл ардоғидаги бахшилар билан бирга халфалар, ҳунармандлар ва оқинлар ташриф буюришган.\nУшбу йирик фестивалга Ўзбекистон халқ бахшилари Норбек бахши Абдуллаев, Қаландар бахши Норматов, Етмишбой ва Карим бахшилар ҳам шогирдлари билан келишган. Шунингдек, уларга “Хива халфалари” фольклор-этнографик жамоаси, Хоразм давлат филармонияси ва Урганч туман маданият бўлими ҳамда Қўшкўпир тумани “Юлдуз” ансамбли ҳамроҳлик қилмоқда.\nЭнг қувонарлиси, ўндан ортиқ ёш халфа ва бахшилар нуфузли фестивалда ўз маҳоратларини синовдан ўтказадилар. Бу завқли онларни, фурсатларни қўлдан берманг, фестивалга марҳамат!\nТэгларбахши фестивал шогирд\nОлдинги Қорақалпоқлар қувончи\nКейинги Сохтакорлик қачонгача давом этади?


ЎЗБЕКИСТОН РЕСПУБЛИКАСИ ОЛИЙ СУДИЯРАШУВ — АҲИЛЛИК ВА ҲАМЖИҲАТЛИК ЙЎЛИ from\nЯРАШУВ — АҲИЛЛИК ВА ҲАМЖИҲАТЛИК ЙЎЛИ\nБугунги кунда дунёда қанча давлат, миллат бўлса, уларнинг бир-бирига ўхшамайдиган ўзига хос жиҳатлари бор, албатта. Шу маънода халқимиз азал-азалдан бир-бирининг қувончига шерик бўлиш, мусибатидан қайғуриш, йиқилганни суяш, адашганга тўғри йўл кўрсатиш каби олижаноб фазилатларни юксак қадрлаб келаётганини алоҳида таъкидлаш жоиз.\nМамалакатимизда суд-ҳуқуқ тизимини либераллаштириш ҳамда демократлаштириш юзасидан тизимли ишлар амалга оширилмоқда. Жумладан, амалиётга ярашув институтининг жорий этилиши натижасида кўплаб фуқаролар «қамалган», деган тамғадан халос бўлди, фуқаролар манфаати ишончли ҳамда самарали ҳимоя қилиниши таъминланди.\nСобиқ шўро даврида, айтайлик, автоулов ҳайдовчиси йўл ҳаракати қоидаларини бузиб, йўловчига тан жароҳати етказса, гарчи у қилмишидан пушаймон бў¬либ, жабрланувчига етарлича ёрдам кўрсатган тақдирда ҳам, жиноий жавобгарликка тортиларди. Бундан унинг оиласи ҳам азият чекар ва бу кўнгилсиз ҳодиса фарзандлари тақдирига ҳам салбий таъсир кўрсатарди.\nПойтахтимизнинг Яшнобод туманида яшовчи Аҳрор Умаралиев ҳеч бир сабабсиз А.Комилжоновни уриб, унга тан жароҳати етказган. Суд тиббий экспертизасининг хулосасига кўра, А.Комилжонов енгил тан жароҳати олган. Суд мажлисида жабрланувчи А.Комилжонов гумонланувчи А.Умаралиев билан ярашганлиги ҳақидаги ариза билан мурожаат этиб, гумонланувчига нисбатан ҳеч қандай даъвоси йўқлиги, ярашув ихтиёрий равишда бўлганини кўрсатиб ўтди. Суд жабрланувчининг ярашганлиги ҳақидаги аризасини қаноатлантириб, А.Умаралиевга оид жиноят ишини тарафлар ярашганлиги муносабати билан ҳаракатдан тугатди.\nРаҳимжон Мўминов ҳам ярашув институти нечоғлик инсонпарвар эканлигини ўз ҳаёти мисолида кўрди. Сабаби, у «Паркент» бозорида фуқаро К.Олимжоновнинг ишончига кириб, 6000 АЈШ доллари эвазига 14 дона эшик ясаб беришини ваъда қилган. Бироқ у ваъдасида турмай пулни ўз эҳтиёжи учун ишлатиб юборган. Дастлабки тергов органи томонидан у айбланувчи сифатида жиноят ишига жалб қилинган. Суд мажлисида жабрланувчи К.Олимжонов судланувчи унга нисбатан етказилган моддий зарарни тўлиқ қоплагани ва у билан ярашганлиги ҳақида ариза билан мурожаат этди. Судланувчига нисбатан ҳеч қандай даъвоси йўқлигини, ярашув ихтиёрий равишда бўлганлигини кўрсатиб ўтди. Суд ажримига кўра, жиноят иши тарафлар ярашганлиги муносабати билан ҳаракатдан тугатилди.\nЯна бир мисол. Яшнобод туманида яшовчи Р. Маншурматов «СПАРК» русумли автомашинасида пиёда Ф.Тошевани уриб юбориб, тан жароҳати етказган. Дастлабки терговда гумонланувчи Р.Маншурматов ва жабрланувчи Ф.Тошева ариза билан мурожаат қилиб, жиноят ишини ярашганликлари муносабати билан тугатишни сўраган.\nСуд жабрланувчи ва гумонланувчининг аризаларини ўрганиб чиқди. Тарафлар ярашганликлари муносабати билан Р.Маншурматовга оид жиноят ишини унинг айблилик ҳақидаги масалани ҳал қилмасдан ҳаракатдан тугатди.\nМухтасар айтганда, судлар томонидан ҳозирда ярашув институтининг самарали қўлланилаётгани инсон ҳуқуқлари, эркинликлари ва қонун билан қўриқланадиган манфаатлари устувор қадрият сифатида эъзозланаётганининг яққол тасдиғидир.\nтумани судининг судьяси


ЎзА - Уйғур қишлоғида 120 нафар йигит-қиз доимий иш ўрнига эга бўлди\n04.01.2018 15:35 Чоп этиш версияси\nУйғур қишлоғида 120 нафар йигит-қиз доимий иш ўрнига эга бўлди\nАндижон вилояти Пахтаобод тумани Уйғур қишлоғида трикотаж маҳсулотлари ишлаб чиқаришга ихтисослашган “Бизнес эркин текстиль” масъулияти чекланган жамияти иш бошлади.\nҚишлоқ марказидаги фойдаланилмай турган савдо мажмуаси “Бизнес эркин текстиль” масъулияти чекланган жамиятига 2,5 миллиард сўм инвестиция киритиш, 120 янги иш ўрни яратиш шарти билан ноль қийматда берилди.\n– Ноль қийматда тақдим этилган бинода 2 миллиард 700 миллион сўмлик қурилиш-таъмирлаш ишлари бажарилди, – дейди корхона раҳбари Сардорбек Ҳожиматов. – Япония ва Туркия давлатларидан замонавий дастгоҳлар келтириб ўрнатилди. Корхонамизда ойига 25 минг дона аёллар, болалар ва эркаклар трикотаж маҳсулотлари ишлаб чиқарилади. Энг муҳими, 120 нафар қишлоқ ёшлари доимий иш ўрнига эга бўлди.\nАйни кунда корхонада тайёрланаётган сифатли ва бежирим трикотаж маҳсулотлари асосан ички бозорда сотилмоқда. Жорий йилнинг иккинчи ярмидан бошлаб маҳсулотлар Қирғизистон ва Россия давлатларига экспорт қилиниши кўзда тутилган.


102 хабарлари - Olmalik 102 хабарлари - Olmalik\n"Телефон қилиб олай..."\nФуқаро А.А. 8 март куни очиқдан очиқ бировнинг мулкини талон-тарож қилди. У А.Темур кўчасида жойлашган ўриндиқлардан бирида ўтирган С.В.нинг қўлида бўлган нархи 1 900 000 сўмлик "Редми" русумли уяли алоқа воситасини, телефон қилиб олиш учун сўраб олиб, эгасига телефонни қайтармаслик мақсадида ҳодиса жойидан қочиб кетган.\n25 март куни Фурқат кўчасида яшовчи А.Т. 1-Қатортол кўчасида яшовчи Ж.Ў. билан ўзаро жанжаллашиб қолди. Натижада, А.Т. темир қувур бўлаги билан Ж.Ў.ни чап қўл тирсак соҳасига бир марта қасддан урган.\nСудга оид экспертизанинг хулосасига кўра, Ж.Ў. олган тан жароҳати ўртача оғирликдаги тан жароҳати тоифасига киришлиги кўрсатилган.\nЭшикни бузган ўғри\nКитве кўчасида яшовчи, 1997 йилда туғилган С.М.нинг хонадонига номаълум шахс ярим кечаси эшигини бузиш орқали кириб, электр печка, гилам ва акфа эшикларини олиб кетди. Хонадон эгаси жами 2.5 млн. сўмлик зарар кўрди.\nЎтлаётган қўйни “ухлатди”\nЖорий йил 16 апрель куни номаълум шахс Беруний кўчасида яшовчи 1990 йилда туғилган А.Н.га тегишли бўлган бир бош қўйни яширин равишда талон-тарож қилди. А.Н.нинг уйи олдида ўтлаб юрганидан фойдаланган номаълум шахс нархи 1,5 млн. сўмлик қўйни олиб воқеа жойидан яширинди.\nшаҳар ИИБ ҳузуридаги ТБ бошлиғи, подполковник.


Тожикистон фуқароси Гуантанамодан чиқарилди - BBC News O'zbek\nТожикистон фуқароси Гуантанамодан чиқарилди\nImage caption Гуантанамо ҳибсхонаси 76 нафарга қисқаргани айтилмоқда\nАҚШнинг Гуантанамо ҳибсхонаси икки маҳбуси Сербияга жўнатилган. Тожикистон фуқароси Муҳаммади Давлатов ва яманлик Мансур Аҳмад Саад ал-Дайфи Сербияга етказиш жараёни душанба куни амалга оширилган.\nБу Қўшма Штатларнинг Кубада жойлашган ҳибсхонасини ёпиш томон ташланган яна бир қадам сифатида кўрилмоқда. Гуантанамодаги ушбу марказ кенг миқёсда қораланган ва уни ёпиш чақириқлари анчадан бери янграйди.\nМуҳаммади Давлатов ҳамда Мансур Аҳмад Саад ал-Дайфининг чиқарилиши эса, Гуантанамодаги маҳбуслар сонини 76 нафарга туширган. Америка расмийларига кўра, улардан 27 нафари ҳам қабул қилиши мумкин бўлган мамлакат топилиши билан қўйиб юборилади.\n"Америка Гуантанамо Бейдаги ҳибсхонасини ёпиш ҳаракатларини давом эттираётган бир пайтда Қўшма Штатлар Сербиянинг саховатли ёрдамини қадрлайди", деб айтган Давлат котиби Жон Керри ўз баёнотида.\nПентагонга кўра, АҚШ илк бор Гуантанамодаги маҳбусларини Сербияга жўнатмоқда.\nБир кун олдин Гуантанамодаги яна бир Яман фуқаросини Италия қабул қилганди.\n37 ёшли Муҳаммади Давлатовни бошқа мамлакатга трансфер қилиш қарори қарийб 6 йил аввал олинганди. Интернетга сизиб чиққан 2008 йилдаги ҳарбий ҳужжатларга кўра, у 2002 йил январидан бери АҚШ ҳибсхонасида сақланган.\nОшкор бўлган махфий ҳужжатларда у Исломий ҳаракат аъзоси бўлгани ҳамда ал-Қоида жамлоғида ҳарбий тайёргарликдан ўтгани тахмин қилинади.\nДавлатов номидан ҳаракат қилган ҳимоячилар унинг Тожикистонга қайтариб жўнатилмаслигини талаб қилишган. Муҳаммади Давлатов ўз ватанига қайтариб юборилган тақдирда қийноқларга юз тутиши мумкинлигидан хавотирда бўлган.\nЯманлик ал-Дайфининг Сербияга ўтказилиши масаласи эса, ўтган октябр ойида маъқулланганди.\nБи-би-си Ўзбек хизмати билан Whatsapp, Telegram ва Viber орқали боғланишни истасангиз, телефонимиз:+44 78-58-86-00-02◾ТЕЛЕГРАМДА ЭСА каналимиз - https://telegram.me/bbcuzbek◾Instagram - BBC UZBEK◾Twitter - BBC UZBEK◾Odnoklassniki - BBC UZBEK◾Facebook - BBC UZBEK◾Google+BBC UZBEK◾YouTube - BBCUZBEK (https://www.youtube.com/user/bbcuzbek)◾Skype - uzbekbbclondon◾bbcuzbek.comга тўсиқ бўлса, uzbekweb.netга киринг.


18:02 / 07.01.2018\nБугунги куни мода саноатида турли аксессуарлар, жумладан, туфли, камар, сумка каби буюмларни чўчқа терисидан ишлаш удум бўлган. Чунки у нисбатан арзонроқ ҳисобланади. Чўчқа терисидан ишланган буюмни бошқаларидан ажратиш учун энг аввало, унинг устидаги майда тешикчаларга эътибор қаратиш лозим. Яъни чармнинг юзаси майда 3 дона ёнма-ён жойлашаган тешикчалардан иборат бўлади. Тўғри ҳамма териларда ҳам тешикчали чизиқчалар мавжуд, лекин чўчқа терисида мазкур уч нуқтанинг жойлашиши, улар худди бир гуруҳни ташкил қилгандек тарзда ёнма-ён жойлашган бўлади.\nХўш, муқаддас Ислом дини шариатида чўчқадан олинган маҳсулотларга қандай баҳо берилган. Muxlis.uz сайтида эълон қилинган мақолада шу ҳақда сўз юритилган. Барчамизга маълумки, Қуръони Каримнинг бир неча оятларида чўчқа гўштининг ҳаромлиги таъкидланган. Хусусан, Наҳл сурасида:\nТериси ошлаш ила пок бўлмайдиган ҳайвонни шаръий йўл билан сўйилса ҳам, на ўзи ва на гўшти пок бўлади. Унинг ҳалол бўлмаслиги турган гап, аммо пок ҳам бўлмайди. Бунга ёрқин мисол чўчқадир. Бутун бошли борлиғи билан нажас бўлгани учун ҳам унинг ҳеч бир аъзоси ҳеч қайси амал билан пок бўмайди. Бинобарин, чўчқанинг қаерига бўлсада, теккан кийим ёки баданни камида уч марта ювиб поклаш зарур. Айни чоғда чўчқанинг ҳеч бир нарсасидан буюм сифатида ҳам фойдалaниб бўлмайди. (“Кифоя”).\nЛекин, ҳозирда бозор ва дўконларда турли-туман тери маҳсулотлари билан бир қаторда чўчқа терисидан ишланган сумкалар, пойафзаллар, борингки кундалик фойдаланиш учун энг зарур буюмлар ҳам кўпайиб кетгани ҳеч кимга сир эмас. Биз мусулмонлар мазкур кийим ва анжомларни сотиб олишда эҳтиёт бўлишимиз ва Аллоҳ ҳаром қилган нарсадан фойдаланиб қўймаслик учун ҳушёр бўлишимиз лозим.\nЧўчқа терисининг яна бир белгиси бу тешикчаларнинг тери юзасида бир текис жойлашгани. Баъзи ишлаб чиқарувчилар мазкур тешикчаларни сездирмаслик учун уларни беркитишга ҳаракат қиладилар. Бундай чармлар “текисланган” ва “тозаланган” чарм дейилади. Лекин уларнинг баъзи жойларида қолиб кетган уч нуқтали чизиқлар бу чўчқа териси эканини билдиради.\nЯна бир фарқлаш мумкин бўлган энг оддий жиҳати бу буюмнинг нархига эътибор бериш. Кўпинча, арзон нархдаги оёқ кийимларнинг тагчарми чўчқа терисидан ишланган бўлади. Мазкур маслаҳатлар сизга ҳалол ва покиза буюмларни танлашда асқатади, деб умид қиламиз.


Эрон ШҲТга қабул қилинди\nБунгача Эрон ШҲТда кузатувчи давлат мақомида эди.\nШанҳай ҳамкорлик ташкилотига аъзо мамлакатлар Эроннинг ташкилотга доимий аъзо сифатида қабул қилиниши тўғрисидаги ҳужжатни маъқуллади. Бу ҳақда Эрон ташқи ишлар вазири Амир Абдуллахиён маълум қилди, деб хабар берди РИА Новости.\n«Биз бугун Душанбеда Эроннинг Шанҳай ҳамкорлик ташкилотининг доимий аъзолигига қабул қилиниши тўғрисидаги ҳужжат ташкилот етакчилари томонидан мамлакатимиз президенти иштирокида маъқулланганидан мамнунмиз. Мазкур стратегик аъзолик қўшничилик сиёсати ҳамда Осиёдаги сиёсат доирасида Эрон билан ҳар томонлама ҳамкорликка муҳим таъсир кўрсатади», — дея Абдуллахиённинг сўзларидан иқтибос келтирмоқда ISNA агентлиги.\nЖума куни ШҲТнинг Душанбедаги саммитида Эронни ташкилотга қабул қилиш жараёни бошланди. Россия президенти Владимир Путин Эроннинг ШҲТга қабул қилинишини қўллаб-қувватлади.\nШҲТга 2001 йилда Хитой, Россия, Ўзбекистон, Қозоғистон, Қирғизистон ва Тожикистон раҳбарлари томонидан асос солинган. Афғонистон, Беларусь ва Монголия ШҲТда кузатувчи, Озарбойжон, Арманистон, Камбожа, Непал, Туркия ва Шри-Ланка ҳамкор давлат мақомига эга.\nФранцияда Эроннинг биринчи президенти вафот этди


Сиэтлда 20 йил ичида биринчи марта тозаланган деворга яна сақич ёпиштириб ташлашди » Ўзбекистон янгиликлари – Zamin.uz\nАҚШнинг Вашингтон штати Сиэтл шаҳридаги машҳур девор 20 йил ичида биринчи марта тўлиқ тозаланганидан сўнг, яна сақич билан қопланди, дея хабар бермоқда Mashable.\nҒишт бино тозаланганидан (10 ноябрда тозаланган) бир ҳафта ўтиб, унда яна кўпсонли ранг-баранг сақичлар пайдо бўлди.\nҒиштдан қурилган деворга зарар етказмаслик учун, у буғ ёрдамида тозаланган эди. Сақич қатламининг юзаси энига 15 метр, бўйига 4,5 метрни ташкил этган эди.\nПайк-Плейс йирик бозори яқинидаги Маркет-театр биноси деворига чайналган сақични ёпиштириш анъанаси 1993 йилда пайдо бўлган. Шу пайтгача муассаса ишчилари тўпланиб қолган сақичларни йўқ қилишга икки марта уриниб кўрган, бироқ бажара олмаган эди.


Бош саҳифа / Мустақиллик ва миллий ғоя / Президентимиз И.А.Каримов\nИСЛОМ КАРИМОВ - ЎЗБЕКИСТОН МУСТАҚИЛЛИГИНИНГ ТАШАББУСКОРИ, ТАШКИЛОТЧИСИ ВА РАҲНАМОСИ\nКатегория: Мустақиллик ва миллий ғоя – Президентимиз И.А.Каримов;\nМуаллиф: Тоғаев Н\nДарҳақиқат, тарихий давр ва ижтимоий вазиятнинг ўзи улкан фазилатларга эга бўлган буюк шахсни майдонга чиқаради. Буюк шахс эса, тасодиф эмас. У ўз халқининг мақсадларига, орзу-умидларига, интилишларига, севинчу изтиробларига, бахтли ва ситамли онларининг гувоҳи бўлиб, яхлит жамият маънавий-руҳий шароитда шаклланади, ривожланади, камолотга етади.\nАтоқли немис олими Карл Ясперс ўз вақтида „Буюк шахслар бошқаларнинг эркинлиги ва озодлиги учун ўзининг мажбуриятини чуқур ҳис қилади" , деб таъкидлаган эди. Президент Ислом Каримов ҳам айни Ўзбекистонда мавжуд бўлган ижтимоий-сиёсий вазият оқимида шаклланди, тоталитар режимнинг бутун моҳиятини, ўзбек халқининг тарихий қадру қимматини чуқур англади. Натижада миллат шаънини тиклаш орзу-умиди билан яшади ва шаклланди.\nУмуман олганда, буюк шахс замонавий билимлар савиясини эгаллаган, ҳар қандай шароитда тез ва тўғри қарорга кела оладиган кучли, ғайратли, қатъиятли, айни пайтда, жавобгарликни чуқур ҳис қила оладиган инсон сифатида ўзини намоён қила олади. Атрофидагиларнинг манфаатларини ўз ҳаётидан кўра баландроқ қўя олади. Ўзи қабул қилган қарорларни ва режаларни амалга ошириш учун ҳар қандай хавф-хатарни зиммасига олди.\nБуюк шахс, энг аввало, миллий қадриятларни қадрлай олади, ҳурмат қила билади ва айни пайтда, ўзига нисбатан ҳурматни ҳам талаб қилади. Аниқ хулосага эга бўлмаган инсон ижтимоий ҳаётда аниқ ўринга эга бўлмайди. Бундай одамлар учун ижтимоий моҳиятга эга бўлиш, ижтимоий қадриятга айланиш ҳақида гапириш ўринсиз. Воқеа-ҳодисаларга ўз муносабатини билдира олмайдиган, бошқалар фикри билан яшайдиган, вазиятга қараб иш тутадиган, ўта юмшоқ ва ношуд инсон шахс бўлиб етиша олмайди.\nБошқача қилиб айтганда, ҳар қандай шахс ўз қиёфасига, ўз хулосасига, ҳар қандай вазиятдан чиқа олиш иқтидорига эга бўлади.\nШахснинг бутун кадриятини белгилайдиган омиллардан яна бири бу бевосита ўзининг ҳар бир фикри ва хатти-ҳаракати учун жавобгарликни чуқур ҳис килиш ва тушунишдадир. Айни ана шу фазилат шахснинг жамиятдаги ўрнини, мавқеини, обру-эътиборини белгилайди. Жавобгарлик ҳисси, даҳлдорлик туйғуси, миллат ва жамият олдидаги улкан мажбуриятни чуқур ҳис қилиш ва энг муҳими ушбу жавобгарлик ва мажбуриятни ижтимоий ҳаётнинг реал воқелигига айлантириш шахснинг бутун қадриятини белгилайдиган асосий омил ҳисобланади.\nЎзбекистоннинг янги раҳбари — Ислом Абдуғаниевич Каримов қизил империя ва коммунистик партиянинг истиқболи йўқлигини, тажовуз ва ғоявий-мафкуравий зўравонликка асосланган „ҳарбий коммунизм" узоққа бормаслигини, собиқ Иттифоқ ҳудудида мавжуд ижтимоий-сиёсий жараёнлар анча кескинлашганини ўз сафдошлари ва елкадошларидан анча олдин чуқур тушунди. Бундай мураккаб вазиятдан таҳликага тушган коммунистик мафкура хоҳлайдими-йўқми, ўз ғояларини қисман ўзгартириши, иш услубининг янги шаклларини излаб топиши, қисқаси, империячилик сиёсатини ва мавжуд тузумни сақлаб қолиш учун қандайдир ўзгариш қилиши керак эди. Ана шу ҳаракатларнинг маҳсули сифатида Горбачевча „қайта қуриш" сиёсати дунёга келди.\nБир қарашда, қайта қуриш сиёсати совет иттифоқида демократик жараёнларни чуқурлаштириш, фуқароларнинг ҳақ-хуқуқлари ва эркинликларини кенгайтириш борасида маълум даражада ижобий силжишларга олиб келди. Бироқ, бу асл манзаранинг ташқи кўриниши эди, холос. Аслида эса қайта қуриш сиёсати ўзининг кўзлаган мақсадига, кутилган натижасига эриша олмади.\nМ.Горбачев бошчилигидаги Совет ҳукумати раҳбарияти номигагина эркинликка йўл бериб, инсон ҳуқуқлари хусусида кўпиртириб гапирсада, моҳиятан тоталитар тузум ва маъмурий-буйруқбозлик режимини сақлаб қолишдан манфаатдор эди. Зотан, улар ҳеч қачон СССРнинг тарқалиб кетишини назарда тутмаган ва буни кутмаган ҳам эди.\nЖараёнлар шу даражада тезлашдики, охир-оқибатда нафақат М.Горбачевни, балки бутун Сиёсий Бюрони, партия Марказий Қўмитасини, ҳукуматни талвасага солиб қўйди. Натижада маъмурий органлар кучидан фойдаланиш йўли танланди. Турли шаҳарларда, минтақаларда, СССРнинг фаол ва демографик жиҳатдан мураккаб бўлган, геосиёсий жиҳатдан муҳим аҳамиятга эга бўлган нуқталарида беқарорликни вужудга келтириш орқали мамлакат аҳолисини четлашиш йўлига ўтилди.\nУмуман олганда, Ислом Каримов республика раҳбарлигига сайланганиданоқ Марказ билан ўзига хос „муносабат"да бўлди. Очиқроқ айтганда, унинг ўта қатъиятлилиги, ўз фикрига ва хулосасига эгалиги ҳамда ўз йўлига собитлиги „улуғ оға"ларга унчалик ҳам ёқмасди. Иккинчидан, миллат манфаатига кўпроқ ён босгани, республика ички ҳаётидаги вазиятга чуқурроқ кириб боргани сайин КПСС Марказий Комитет Сиёсий Бюросида ҳам, СССР Олий Кенгаши ва Иттифоқ идораларида ҳам унга нисбатан муносабат кескинлаша бошлади. Айниқса, юртимизни абгор қилиб Марказга „қочиб" борган бир гуруҳ „собиқлар" бундай „қулай" фурсатдан фойдаланиб қолиш учун турли-туман ҳийлаю найрангларни ишга солишди. Қатор марказий нашрларда Ўзбекистан ва унинг раҳбариятига нисбатан иғвогарликлар уюштиришди. Бундай оғир, зиддиятли бир шароитда ишлаш давлат раҳбаридан алоҳида асаб, ниҳоятда вазминлик, пўлатдек мустаҳкам ирода талаб этади.\nАна шундай пайтда И.Каримов рақибларга ҳурмат билан қараш, уларнинг фикрини диққат билан эшитиш, зарур бўлса улардан ижобий хулосалар чиқариш, халқ ва мамлакат манфаати учун ҳар қандай иғвогарликлар, тазйиқлару зўравонликлар, қолаверса мақтовлару хушомадгўйликларга бир хилда муносабатда бўлиш, фақат ақл-идрокка таяниб иш тутиш намунасини кўрсатди.\nПрезидент Ислом Каримов — эл-юрт учун фидойи, буюк азму шижоат, мустаҳкам ирода эгаси. У озгина адолатсизликка ҳам чидай олмайдиган, ҳақ ва ҳақиқатни бутун вужуди билан ҳимоя қиладиган сиёсатчи. Унинг ана шундай фазилати айниқса Республика раҳбарлигига сайланганидан сўнг яна ҳам ёрқинроқ кўзга ташлана бошлади. Чунончи, Фарғона воқеалари юз берган бир пайтда депутатлардан қонли тўқнашув сабабларини республика Олий Кенгаши сессиясида кенг муҳокама қилишни сўради. СССР Олий Кенгашидан бу фожиалар асосини чуқур ўрганиш ва ўз вақтида сиёсий баҳо беришни талаб қилди. Унинг бевосита ташаббуси билан фашизмга қарши уруш йилларида ватанидан қувиб чиқарилган қатор халқларга ўз юртига қайтишга ёрдам бериш тўғрисида декларация қабул қилинди ва СССР Олий Кенгашига тақдим этилди. Айтиш мумкинки, ўз вақтида катта сиёсий ва тарихий аҳамиятга эга бўлган бундай ҳужжат фақат Ўзбекистонда қабул қилинди ва унинг раҳбарияти ҳамда халқи хоҳиш-иродасининг ифодаси сифатида бутун СССРда эълон қилинди.\nШундай қилиб, давлат раҳбари ҳаёти учун хатарли, аммо миллат ва юрт истиқболи учун шукуҳли бўлган дастлабки, залворли қадамлар қўйилди. Юртимизнинг халқ душмани сифатида қораланган миллий меросимиз ва қадриятларимизни асл фарзандларидан тортиб буюк алломаларимиз ҳаёти ва ижодини ўрганиш, ман этилган улуғ тарихимиз, миллий меросимиз ва қадриятларимизни — барча-барчасини тиклаш учун шароит туғилди. Халқимиз учун борган сари ўзлигини англашга, ўзлигини тиклашга, тарихий қадриятларини ўз вақтида баҳолашга замин яратилди. Хўш, буларнинг ҳаммасига қандай қилиб эришилди? Бундай имконият ўз-ўзидан юзага келдими? Йўқ, албатта!\nМосквада ва Россиянинг бир қатор йирик шаҳарларида воқеалар шу даражада чувалашиб кетдики, унинг ечимини топишга энг юқори даражадаги раҳбарлар ҳам ожиз бўлиб қолишди. Горбачев ва унинг бир ҳовуч гумашталари сиёсий бўҳронларнинг шиддатли оқимида жон ҳолатда пўкакка осилишарди. Аммо, халқнинг қудратли тўлқини уларни тобора қирғоқда чиқариб ташлаётганидан тахликага тушиб қолишган эди. Аниқроғи, улар янгилик билан эскилик, истиқбол билан ўтмиш орасида муаллақ қолишган эди. Бу эса СССРнинг таназзул билан тугашидан далолат берарди. Ана шундай оғир, саросимали, таҳдид ва таҳликалар пайтида Ўзбекистонда Ислом Каримов халққа суянди. У билан тиллашди, дардлащди. Натижада халқ билан республика раҳбарияти ўртасида соғлом ўзаро ишончга асосланган самимий муносабат вужудга келди.\nПрезидент Ислом Каримов одамлар билан юзма-юз туриб гаплашди. Халқ эса аччиқ бўлсада рост гапга муҳтож эди. Чунки халкимиз йиллар мобайнида ҳаёт ҳақиқатидан маҳрум этилган, уйдирмалар ва ҳавойи шиорлар гирдобига ғарқ этилган эди. Республика раҳбари сифатида Ислом Каримов халкнинг руҳини кўтаришга киришди. Халқ даҳосига, унинг яратувчилик қудратига ишонди, унга таянди.\nЯнги раҳбарнинг халқ билан очиқ, юзма-юз туриб гаплашиши жамиятда ижтимоий-сиёсий муҳитнинг бир мунча барқарорлашишига олиб келди. 1989-90-91-йиллар, айтиш мумкинки, бир неча минг йиллик тарихимизда Миллий Тикланиш, Миллий Уйғониш ва Миллий Тараққиёт даврининг муқаддимаси бўлди. Худди ана шу йиллларда Наврўз байрами миллий байрам сифатида қайта тикланиб, кенг нишонланди, бу оммавий байрамларда биринчи марта ҳукумат раҳбарлари ва шахсан Ислом Каримов халқ билан бирга иштирок этишди.\nБу воқеаларни бугун — орадан бирмунча вақт ўтгач хотиржам эслаш осон. Ўша пайтларда эса ҳар бир кишининг қалбида аллақандай ҳадик, ифодалаб бўлмас қўрқув, унга қоришиб кетган севинч ва ҳаяжон бор эди. Бу воқеаларни ҳар ким ўзича тушунди, ўзича талқин этди. Бироқ Ўзбекистон раҳбарияти ўз сўзида собит турди. Турли ҳийлаю найрангларни, иғво ва маломатларни қатьият ва амалий иш билан енгди. Охир-оқибатда эса Ўзбекистон яна бир бор ўз маънавий қудратини, сиёсий салоҳиятини ёрқин намойиш этди. 1991 йил 31 август куни иттифоқдош республикалар ичида биринчилардан бўлиб ўз мустақиллигини эълон қилди ва уни қонун билан мустаҳкамлаб қўйди. Бу сана тарих саҳифасида абадий қолади!\nПрезидент Ислом Каримов сессияда мустақилликнинг моҳияти, унинг тарихий зарурат экани хусусида гапирар экан, мустамлакачилик асорати ва собиқ Иттифоқда қарор топган адолатсиз муҳитни рўй-рост очиб ташлади: „Мамлакат катта фалокат ёқасига, жар ёқасига келиб қолганини кўриб турибмиз. Халқ ўзининг эртанги кунига ишончини кундан-кунга йўқотяпти. Одамлар ўзининг, оиласининг, бола-чақасининг тинчлигига кафолат истайди. Улар тўкис, хотиржам ҳаёт талаб қиляпти. Бу истаклар, бу талаблар сафсатабозлик ва ваъдабозлик остида кўмилиб кетяпти.\nБизнинг халқимиз сабр-бардош, яхшилик, осойишталик, бошқа халқларга нисбатан хайрихоҳлик руҳида тарбияланган. Бу халқ бутун биздан ҳимоя талаб қилаяпти, тинч-тотув ҳаёт, оғир меҳнатига яраша турмуш шароитларини талаб қиляпти. Бу — ҳаққоний талабдир ...\nЎзбекистон раҳбарияти ҳеч қачон, қандай иттифоқ бўлмасин, ким билан иттифоқ бўлмасин, қандай шароит бўлмасин, иккинчи даражали ролга рози бўлмайди, бунга йўл ҳам қўймайди, тенглар ичра тенг бўлиш халқимизнинг асрий орзусидир"Президент И. Каримов мустақиллик тўғрисида қонун қабул қилиш, энди СССР таркибида ортиқ қолиб бўлмаслигини, ундан чиқиб, чинакам миллий равнақ ва миллий тараққиётга замин яратишимиз зарурлигини уқтириб, „Бу қонунда қадимий ва янгиланаётган диёримизда истиқомат қилаётган барча кишиларнинг хоҳиш-иродаси ўз ифодасини топган. Халқимизнинг бу эзгу хоҳиш-иродаси эса биз учун муқаддасдир"деб таъкидлади.\nИслом Каримов тасаввурида том маънодаги маънавият бу энг аввало Ватан туйғусидир. Ватан туйғуси ҳам миллий мансублик сингари ҳар бир шахснинг мавжудлиги билан боғлиқ бўлган мўьтабар ҳодисадир. Зеро, инсон қайси замон ва қайси маконда яшамасин, туғилган юртини ўзгартира олмайди, ундан тонолмайди. Ватан ва миллат туйғусининг мўътабарлиги, улуғлиги, муқаддаслиги ана шунда. Шунинг учун ҳам Президент энг аввало мустақилликни англаш учун миллатни англаш, ўзликни англаш, Ватан ва унинг буюк ўтмиши билан фахрлана олиш ҳиссини уйғотишга ҳаракат қилди. Айни пайтда мустақиллик йўли — ҳақиқат йўли, инсон ҳақ-ҳуқуқлари йўли, маънавий етуклик, сари ўзи танлаган йўлнинг тўғрилигига қатьий ишонди ва миллионлаб юртдошларимизни ҳам бунга ишонтира олди ва „Ортга қайтиш йўқ энди. Олдинда битта йўл бор: истиқлол йўли, мустақил давлатчилик ва тараққиёт йўли. Эски тузумга қайтиш, бўйнимизни яна ўша бўйинтуруқда тиқиб бериш, яна такрорлаб айтаман, минг йиллик тарихимизга, халқимизга хиёнат, келажак авлодларимиз асло кечирмайдиган гуноҳ бўлади!"деб ўз мақсадларини қатьий ифода этди.\nБугунги Ўзбекистон — янгидан-янги имкониятларни намоён этаётган, кучга тўлиб, нуфузи ошиб бораётган мамлакат. Бугунги Ўзбекистон — барча қийинчиликларни енгиб, мустақиллик йўлидан ёруғ истиқбол сари дадил қадам ташлаётган, халкаро майдонда обруси ошиб бораётган давлат. Бу — халқ билан давлат бирлигидан, омма фикри билан давлат сиёсатининг муштараклигидан, Президент сиёсий йўлининг нақадар халқчиллигидан далолат беради.\nГермания матбуоти Ислом Каримовни мустақилликнинг дастлабки йилларидаёқ „Ўрта Осиёдаги энг кучли Президент", Ўзбекистонни эса „Ҳамдўстлик мамлакатлари орасидаги энг тинч ва ривожланаётган мамлакат"\nдеб тан олган эди. Бу юксак бахт бугунги кунда ҳам ўз қийматини йўқотган эмас.\nПрезидент Ислом Каримов ҳар кандай тайёр андозаларга ҳам танқидий қарайди. Жаҳон тажрибалари ва миллий эҳтиёжлардан келиб чиққан ҳолда, мавжуд ходисаларга ўзига хос ёндашади. Натижада сиёсат ва давлат арбоби сифатида ўзининг янгидан-янги имкониятларини тобора кўпроқ намоён этади. Бу билан жаҳон давлатчилиги тажрибаларини бойитиб бориб, новатор ислоҳотчи ва сиёсатчи сифатидаги ноёб башоратларини ва амалий фаолиятини ёрқинроқ кўрсата олади.\nБугунги кунда собиқ Иттифоқ доирасидан ажралиб чиққан мамлакатлар ўртасида Ўзбекистоннинг энг барқарор ривожланаётган мамлакатга айлангани жаҳон жамоатчилиги, сиёсатдонлари ва йирик давлат арбоблари томонидан зўр қизиқиш билан ўрганилаётганининг боиси Президент Ислом Каримовнинг ўз замондошлари ва сафдошларидан кескин фарқ қиладиган фазилатлари билан боғлиқ десак, муболаға бўлмайди. Хўш, бу жиҳатлар нималарда кўринади?\nБиринчидан, бу фазилатлар мамлакат тараққиёти ва халқ манфаати учун зарур бўлган энг муҳим масалаларни улкан қалб ва тафаккур билан тез илғаб олиши ва уларни ўз вақтида қатъият ҳамда азму шижоат билан ҳал этишга киришишида ёрқин намоён бўлади.\nИккинчидан, мамлакат ва халқ манфаатига, адолат ва хақиқатга, мантиқда зид бўлган ҳар қандай ҳаракатларга ҳамда ҳодисаларга кескин қарши туришда кўринади.\nУчинчидан, ҳар қандай конъюктуравий, сохта сиёсий ўйинларга ўз вақтида чек қўйиш, барқарорликни сақлаб туриш учун бутун имкониятни ишга солишда намоён бўлади.\nТўртинчидан, сиёсий етакчи сифатида ўзига хос тафаккур тарзини, ижтимоий-сиёсий жараёнларнинг боришини олдиндан пайқаш, баҳолаш салоҳиятини ва энг муҳими, шахс сифатидаги сиёсий жасорат, сиёсий қатъият, мислсиз ирода ва юксак маданият фазилатларини ёрқин ва яққол намоён қила олишида кўринади.\nИ.А. Каримов воқеликка реал қарайди ва уни реал баҳолайди. Кутилмаганда ўта аниқлик билан иш юритади. Шунинг учун ҳам қисқа фурсатда халқнинг мислсиз ишончини қозонди. 1980-йилларнинг таҳлика ва умидсизликларини, тушкун кайфияти ва озурда муҳитида халкни тўда сафарбарликка, якдилликка йўналтира олди. Бу жаҳон тарихида камдан-кам юз берадиган ҳодисадир.\nИ.А. Каримов ўзининг чуқур асосланган фикрлари ва воқеликка салбий оқибатларнинг олдини олган ҳолда ёндашувлари билан коммунистик афсонанинг сароблигини исбот этди. Ўзбекистонни, қолаверса, барча иттифоқдош республикаларни ғоявий таназзул гирдобига тортган совет тоталитаризмига қарши тура олди ва уни қатъият билан енгди. Ҳарбий коммунизм ва фуқаролар социализмининг ленинча ғоялари уйдирмаларини фош этиш билан ўзининг ноёб мафкуравий ва сиёсий жиҳатдан бутунлай янги, тасаввуримизга сиғмайдиган дунёнинг кашф этувчиси сифатида кўрсата олди.\nБошқача қилиб айтганда, И.А. Каримов феномени хақидаги мулоҳазалар шахснинг тарихдаги ўрни тўғрисидаги фикргина эмас. Балки, тарихнинг шахс борасида тақдири ва қадрияти билан боғлиқлиги ҳамдир. Зотан, камдан кам тарихий шахслар тарихнинг туб бурилиш нуқтасини белгилаб берадилар, жараёнлар ва турмуш тарзининг бир ҳилдаги оқимини кескин ўзгартириб юборадилар. Бутунлай янги, ҳаётбахш ва ҳузурбахш турмуш кечириш, аниқроғи, Инсон ва Инсоният тақдиридаги мислсиз маънавий кўтарилишлар даврини бошлаб берадилар.\nАна шу нуқтаи назардан қараганда, И.А. Каримов шахси халқимизнинг тарихий тақдири, унинг кечинмалари, изтироб ва қувончлари сифатида вужудга келди. Бошқача қилиб айтганда, И.А. Каримов феномени ўзбек халқининг миллий қадриятлари ва руҳияти, миллат сифатидаги феномени орқали умуминсоний қадриятлар ва умумжахон сиёсати феноменига айланди.\nТарих ғилдирагининг бир текисдаги ҳаракатини, меъёрини бузиш ҳамма вақт ҳам қувончли бўлавермайди. Бу бир жиҳатдан ислоҳотчининг мўлжални қай даражада тўғри олгани билан боғлиқ бўлса, иккинчи томондан, айни шу ҳаракатни ҳалокатларга йўл қўймасдан, синаб кўрилмаган, биров юрмаган хавфли-хатарли довонда ишончли давом эттиришни таъминлаш ҳамдир. Ана шу тарзда учинчи энг муҳим масала юзага келади. Бу бевосита шахс ҳаёти, тақдири билан боғлиқ бўлган ҳодиса. Қатъият, журъат, вазиятни ўз вақтида баҳолай билиш даркор, бошинг устида гурзи кўтариб турган одам билан тинимсиз курашаётиб ўзингни асраш ҳам керак. Ана шу мўлжал ва муносабатдаги энг кичик бир ҳато бутун ҳонумонингни куйдириб юбориши ҳеч гaп эмас.\nШахснинг жамият тараққиётида тутган роли бениҳоя катта. Ҳар қандай тузум мамлакат раҳбарининг шахси, унинг феъл-атвори, хатти-ҳаракати, ўзига хос фикрлаш тарзи, дунёқараши ва воқеа-ҳодисаларга муносабатига қараб у ёки бу тарзда шаклланади. Айрим пайтларда эса раҳбар — шахснинг феъл-атворига, маънавий ва сиёсий иродасига ва қобилиятига қараб, бутунлай, кутилмаган ҳодисалар юз берадики, улар жаҳон тараққиёти ва инсоният тақдирини ўзгартириб юборади, тарих саҳифаларида абадий қаралади.\nДейлик, Соҳибқирон Амир Темур туркий улусни ва Туркистонни бирлаштириш, яхлит давлатни вужудга келтириш орзу-истаги билан яшамаганида ёки унинг ўрнида бошқа бир одам тахт тепасига келганида ўз давридаги буюк силжишлар юз берармиди? Заҳириддин Муҳаммад Бобур „оёқ етганча кетгаймен" деб кўнглида фотон, дард ва ҳасрат билан „Ҳинд сари юзланди"-ю, турли дин, мазҳаб ва ақидалар билан яшаётган халқларни бирлаштириб, буюк Ҳиндистон давлатига асос солди. Бутун Ер шарининг улкан бир қисмида фан, маданият ва санъатни ривожлантириб, одамлар онги ва дунёқарашида тўнтариш ясади. Ана шу минтақа халқлари тақдирини бутунлай бошқа ўзанга буриб юборди.\nМана энди ҳақли савол туғилади. Мабодо сиёсий жазавалар авж олган, суронли даврда, ижтимоий ва иқтисодий таназзул ғоятда чуқурлашган бир шароитда Ислом Каримов ўрнида ҳокимият тепасига бошқа одам келганида нима бўлар эди? Албатта, ҳозирги тарздаги ижтимоий-сиёсий муҳит бўлмас эди! Ё „ўта демократлашган" хонавайронлик юз берарди-ю, минг-минглаб одамларнинг ёстиғи қурир эди, ё бу юксак лавозимнинг ниҳоятда оғир юкига, машаққат ва азоб тўла масъулиятига бардош беролмай Ўзбекистондай улкан имкониятлар мамлакати ҳам, унинг халқи ҳам бир ҳовуч енгилтак амалпарастларнинг қурбони бўлиб кетарди.\nДархақиқат, И.Каримов сиёсий, ташкилий, ғоявий, маъмурий ва бошқа жиҳатлардан жуда мустаҳкамланган, янгича яшашни мутлақо истамайдиган тузум томирлари чирмашиб кетган бир шароитда янгича тафаккур ва янгича яшаш тарафдори бўлиб майдонга чиқди. Эскилик билан тинмай курашиб, янгиликни аччиқ изтироб ва машаққат билан онгимизга сингдириб келмоқда. Унинг новаторлик кучи мамлакатни бир тузумдан иккинчи бир тузумга ўта ҳушёрлик, донолик билан олиб ўтишида, ўзи танлаган йўлнинг тўғрилигига қатъий ишонч билан, барча соҳадаги ислоҳотларни эпчиллик ва уддабуронлик билан жорий этишга интилишида намоён бўлмоқда.\nЎтган тарихан қисқа ва сермазмун давр мобайнида жаҳон сиёсатида, давлатчилик ва бошқарувчилик тажрибасида, айтиш мумкинки, Ислом Каримов мактаби вужудга келди. Бутун мамлакатимизда минг-минглаб турли тоифадаги раҳбарлар ана шу мактаб сабоғини олмоқда ва унда ишлаб чиқилган Концепциялар, сиёсий йўл-йўриқлар асосида иш олиб бормокда.\nПрезидент Ислом Каримовнинг давлатчилик борасидаги фаолиятига назар ташлар эканмиз, беихтиёр кўз ўнгимизда турли даврларда фаолият кўрсатган сиёсат ва давлат арбоблари гавдаланади. Хусусан, Ер юзининг турли минтақаларида миллий озодлик ҳаракатларига бошчилик қилган, ўз Ватанини мустамлакачилик исканжасидан озод этиб, миллий давлатчилигига асос солган даҳолар диққатимизни тортади. Дарҳақиқат, ҳақиқий баҳо таққослаш орқали берилади. Тарихий жараён, воқеа ва ҳодисалар таҳлил этилаётганда, улар бир-бирига қиёсланганда ўзининг бутун салмоғи ва миқёси билан намоён бўлади. Ана шу жиҳатдан қараганда, миллий давлатчиликни барпо этиш борасида Ўзбекистонда амалга оширилаётган ишларни жаҳоннинг кўплаб мамлакатлари тарихида кечган оламшумул жараёнларга қиёслаш мумкин.\nМашҳур давлат арбоби Жорж Вашингтон Шимолий Америкадаги инглиз колонияларига қарши мустақиллик учун курашда фаол иштирок этган. Озодлик ҳаракатига қўмондонлик қилиб, саркардалик истеъдодини ёрқин намоён этган, Америка Қўшма Штатлари давлатининг асосчиси ҳамда унинг биринчи Президенти сифатида тарихда қолган сиймодир.\nИккинчи жахон урушидан кейин Францияни ривожланган ва демократик давлат қаторига олиб чиқишда Шарль Де Голль, урушдан батамом чарчаган Германия иқтисодиётини ҳамда унинг жаҳон ҳамжамиятида бадном бўлган обруйини қайта тиклаган Конрад Аденауэр ўз миллатлари ва халқлари хотирасида абадий жой олдилар. Бошқача қилиб айтганда бу ҳар икки буюк сиёсий арбобнинг тарихий хизмати бевосита бутунлай янги тарихий шароитларда ўз миллати ва давлатининг беқиёс тараққиётини таъминлагани, унинг буюк келажагига замин яратгани билан асосланади.\nИслом Каримовнинг Ўзбекистон ҳали СССР таркибида турган пайтдаёқ миллий озодлик учун бошлаган ҳаракати, мустамлакачиликка қарши курашиш, мустақилликка эришиш ва, ниҳоят, миллий давлатчиликка асос солиш борасидаги фаолияти юқорида тилга олинган, машҳур давлат ва сиёсат арбобларининг фаолиятини эслатади. И.Каримовнинг ўзбек халки учун тарихий хизмати шундаки, у бутунлай янги тарихий шароитда бутунлай янги ўзбек миллий давлатчилигига асос солди. Қолаверса, Ўзбекистон раҳбарининг жаҳон давлатчилиги қурилиши тажрибаларини бойитаётганлиги, унга янги мазмун, янги шакл ва жозиба бераётгани унинг ўзига ҳос даҳолик қудратидан далолат беради. Зеро, Ўзбекистондаги ислоҳотларни, дунёнинг энг илғор давлатчилик тажрибалари ва демократик тамойилларига мос келадиган, айни пайтда ниҳоятда миллий, таг заминли давлат қурилаётганлигини ҳорижий атоқли сиёсатдонлар тан олмоқдалар ва юқори баҳоламоқдалар.\nЯна шуни алоҳида таъкидлаш керакки, ҳар қандай давлатчилик фақат миллий асосда қурилгандагина, туб аҳоли маънавий-руҳий эҳтиёжларидан келиб чиқиб барпо этилган тақдирдагина яшовчан бўлади. Айни пайтда, у миллий равнақ учун кенг имкониятлар яратади. Чунки, ҳар бир халқ ўзининг бой ўтмишини, тарихини, анъаналарини ва, хуллас, ўзлигини бевосита давлат тимсолида қуриши керак. Бу ўзини билган, ўзини таниган халқ учун жуда катта маънавий-рухий эҳтиёж хисобланади.\nМасаланинг яна бир эътиборли томони шундаки, жамиятни тубдан ислоҳ килиш жараёнлари, дейлик бутун бир маконни қулликдан озод этиш ҳоллари ҳамма вақт кучли пуртаналар, қарама-қаршиликлар, зиддиятлар ва тушунмовчиликлар тўқнашган мураккаб бир ҳолатга ўтади. Ана шундай маънавий-рухий ўзгаришлар, дунёқарашлардаги янгиланишлар ва сиёсий пуртаналар пайтида мамлакат аҳолисининг умумий сиёсий маданияти, унинг онглилик даражаси кўп нарсани ҳал этади. Бошқача қилиб айтганда, ислоҳатлар онг ва тафаккур кўзгуси орқали ўтганда, унинг бутун миқёси ҳамда кўлами, мазмуни ва моҳияти кенгаяди ҳамда самарали бўлади.\nИслоҳатлар даврида янгилик билан эскилик ўртасида ҳамма вақт кескин курашлар, зиддиятлар ва қарама-қаршиликлар бўлиб ўтади. Таассуфки, ҳаётда кўпинча янгиликдан кўра эскилик, яхшиликдан кўра ёмонлик, эзгуликдан кўра ёвузлик яшовчан бўлади. Ана шу ҳаётий фалсафадан келиб чиқиб айтиш мумкинки, турмуш тарзига айланган ва кундалик ҳаёт қобиғида ўралиб қолган дунёқарашларни ўзгартириш осон иш эмас. Бу вақт талаб этадиган ҳодиса. Айни пайтда, у сиёсий арбобдан ниҳоятда кучли ирода, мустаҳкам асаб, сабот ва матонат талаб этади. Бу интиҳосиз изтироблар, ўз ҳаётининг ҳар бир дақиқасини эътиқод ва ғоя учун қурбон қилишдек фидойилик ҳамда олий даражадаги шахсий фазилат кўригидир.\nЖамият ва одамлар ҳаётида юз берадиган ана шундай туб бурилишлар пайтида бош ислоҳотчи мураккаб маънавий-руҳий кечинмалар қуршовида қолади. Айни пайтда Ўзбекистон ана шундай жараённи бошидан кечирмоҳда. Ислом Каримов эса ислоҳатлар самараларини бевосита янгилик билан эскилик ўртасидаги жарликдан жамиятни бехатар олиб ўтиш, яъни энг аввало, одамлар онги ва дунёқарашида босқичма-босқич бурилиш ясаш, шу асосда янгича яшаш афзалликларини кўрсатиш йўлини тутди.\nЮқорида тилга олинган давлат ва сиёсат арбоблари турли сиёсий гуруҳлар, мухолифлар ҳаракатлари билан бирга, бир-бирига зид қарашлар ва ғояларни ҳам енгиб ўтишган. Бир пайтнинг ўзида мамлакат аҳолиси онги ва қалбида беқиёс янгиланишни ҳам амалга оширишган. Бу жамият ҳаётидаги жиддий сифат ўзгаришидир.\nИнсоният тарихи турли даврларда, турли шаклларда уйғониш ҳодисасини бошидан кечирган. Бир неча асрлик мустамлакачиликдан сўнг ёхуд миллий таназзул изтиробларидан кейин шундай ҳодисалар юз берадики, одамлар ўзларини англай бошлайдилар. Фикрий мудроқликка чек қўядилар. Ҳаётни, олам ранг-баранглигини англай бошлайдилар.\nМустақиллик пайтида инсон ҳаёти тобора чуқурроқ мазмун касб этади. Инсонийликни англаш, одам бўлиб тушиб одам каби яшаш зарурати миллий эҳтиёж даражасига кўтарилади. Натижада миллий равнақда, умумбашарий тараққиётга туртки бўладиган жиддий ўзгаришларга, умуминсоний қадриятларни янгидан-янги неъматлар билан бойитадиган туб бурилишлар вужудга келади.\nХалқимиз ўзининг кўҳна тарихида уйғониш ҳодисасининг турли шаклларини кўрган. Жумладан, Абу Наср Форобий, ал-Хоразмий, ал-Беруний, Абу Али ибн Сино ва бошқа ўнлаб улуғ бобокалонларимиз номи билан боғлиқ бўлган IX-XII аср Уйғониш даври Туронзамин халқлари тарихидаги биринчи Ренессанс ҳодисаси бўлди.\nСоҳибқирон Амир Темур ва темурийлар номи билан боғлиқ бўлган қарийб 500 йиллик давр туркийлар ҳаётидаги иккинчи Уйғониш даври, миллий тикланиш, миллий тараққиёт палласи бўлиб тарихда абадий қолди. Бу иккинчи Ренессанс ҳодисаси жаҳон фани, маданияти, умуминсоний қадриятларни олиймақом даражада ўзида мужассам этган миллий давлатчилик ва бошқарув тизимининг шаклланиши билан боғлиқ бўлган буюк воқеликдир.\nXX асрнинг сўнгги йиллари ўзбек халқи тарихида бутунлай янги даврни бошлаб берди. Бу Мустакиллик, Миллат тушунчалари билан боғлиқ бўлган Миллий Уйғониш, бутунлай янги тарихий шароитларда бутунлай янги миллий давлатчиликка асос солиш сингари абадиятга дахлдор ҳодисадир. Ўзбекистон Республикаси ўзининг жуда катта ақлий ва жисмоний имкониятларини намоён этиб, жаҳон сиёсатига энг замонавий фикрлар билан кириб бораётган, ўзининг новаторлик кучини кўрсатаётган, давлат ҳаётида юз бераётгани сингари жаҳон ижтимоий-сиёсий жараёнларини дам тубдан ислоҳ қилишга таъсир киладиган янги имкониятларини кўрсатиб бормокда.\nМиллий уйғониш, миллий ўзлигини англаш мустақиллик берган буюк неъматдир. Ана шулар туфайли ҳам миллат қаддини ростламоқда. Қадимий, асрлар мобайнида тўплаган нуфузини қайтадан тикламоқда. Дарҳақиқат, ҳамиша уйғоқ халқ яратувчиликка, бунёдкорликка қодир бўлади. У ўз имкониятларини тобора бойитиб боради.\nАна шу нуқтаи назардан келиб чиқиб айтишимиз мумкинки, Мустақиллик, Миллат тушунчалари ва бевосита унинг ташаббускори Ислом Каримов номи билан боғлиқ бўлган учинчи Ренессанс даври бошланди.\nМустақиллик — ўзбек халқининг тарихий ва энг буюк ютуғи. Уни қўлга киритиш учун халкимиз ўта таҳликали ва таҳдидли, мураккаб ва машаққатли йўлни босиб ўтди. Асрлар оша халқимиз қалбида асраб-авайлаб келинган бу буюк орзуга кўплаб қурбонлар, таҳдидлар ва истироблар билан етишдик. Шу сабабли халқимиз бугунги тинч ва осойишта ҳаётга, тўкин ва фаровон дастурхонга, нурафшон орзулар ва режаларга буткул ҳақли ва муносибдир.\nБугунги кунда бизнинг энг буюк вазифамиз мустақилликни асраб-авайлаш, уни янада мустаҳкамлашдан иборатдир. Бу эса, аваламбор, эл-юрт осойишталиги, халқ фаровонлиги ва Ватан равнақи йўлида фидокорона меҳнатимиз, юртимиздаги бунёдкорликка ва халқимизнинг тинч ва осуда ҳаётига турли ички ва ташқи таҳдидларга нисбатан муросасиз фуқаролик позициямиз билан амалга ошади, албатта.\nМуҳтарам Юртбошимиз фарзандларимизни биздан билимлироқ, кучлироқ, ақллироқ, ва албатта бахтлироқ яшаши лозимлигини, Ўзбекистонимизнинг келажаги эса буюк бўлишини муқаррар билиб, бутун фаолиятлари ва барча орзу-умидларини шу юксак келажакка қаратганлар. Шундай экан, Ватанимизнинг мустақиллигини бундан кейин ҳам тобора мустаҳкамлашга интилиш, Ўзбекистоннинг буюк келажаги учун фидокорона, ташаббускорона ва тадбиркорона меҳнат қилиш, эл учун, юрт учун ёниб яшаш биз учун энг буюк ҳаёт йўли бўлмоғи даркордир.\n Гобозов ИЛ. Социальная философия. МГУ. М.: 2007. стр. 187.\nИслом Каримов. Ўзбекистон мустақилликка эришиш остонасида. - Т.: „Ўзбекистон" НМИУ, 2011. - 401 -402-бетлар.\nЎша манба, 403-бет.\nИслом Каримов. Биздан озод ва обод Ватан қолсин. — Т.: „Ўзбекистон". 1996. —229-бет.\nКиритилди: 2020-05-30 16:37:50; Ўқилди: 2106 марта;


Вилоятда вазият барқарор, туманда аксинча...\nОрттирилган иммунитет танқислиги синдроми ёки оддийгина ОИТС. Бир қарашда минглаб хасталикларнинг шунчаки бири бўлиб туюладиган ушбу синдром бугун ҳар бир инсон фарзандининг тақдирига хавф солиб турибди. Унинг даҳшати шундаки, ёш, жинс, миллат танламайди. Ҳудудга хос характери ҳам мавжуд эмас. Унга миллий хавфсизлик масаласи сифатида қаралаётгани шундан.\nҚизамиқ, қизилча, бўғма каби касалликлардан ҳоли, деб топилган юртимизда афсуски, ОИТСга чалинган фуқаролар кўп. Вилоятимиз бу борада эпидемик вазият барқарор ҳудудлардан ҳисобланади. Шундай бўлса-да, Жомбой туманида вазият бирмунча мураккаб. Ўрганилганда ОИВга чалиниш хавфи юқори бўлган қатлам ўртасида профилактик назорат ва текшириш ишлари қониқарли ташкил этилмагани ойдинлашди.\nБугун вирус билан зарарланган 103 нафар жомбойлик фуқаро рўйхатда туради. Улардан 89 нафари диспансер назоратига олинган. Фоҳишалик, қўшмачилик билан боғлиқ ҳолда назоратга тушган шахслар етарлича текширилмаяпти. Бу борада ваколатли муассасалар ва ҳуқуқ-тартибот органлари ўртасида мустаҳкам ҳамкорлик йўқ. Жорий йилнинг ўтган даври мобайнида туманимизда 1022 нафар никоҳ қайд этилган бўлса, шундан 6 фоизи тўйдан кейин тиббий кўрикдан ўтгани ҳақиқий ҳолатни англатиб турибди. Туман тиббиёт бирлашмасида жарроҳлик амалиётларини ўтказиш учун кўп марталик тиббий жиҳозларнинг етишмаслиги масаланинг оғриқли томони. Ваҳоланки, ОИВнинг юқиш йўлларидан бири айнан тиббий хизматларнинг кўнгилдагидек ташкил этилмаганидан келиб чиқади.\nЮзага келган вазият юзасидан кечиктириб бўлмайдиган чоралар кўрилиши зарур. Туман ҳокимлиги мажлислар залида айни масала муҳокамасига бағишланган йиғилиш ўтказилди. Соғлиқни сақлаш, ҳуқуқ-тартибот, диний идора вакиллари ва фаоллар иштирокида ўтган тадбирда лоқайдликка йўл қўйган соҳа мутасаддилари қатъий огоҳлантирилди. Зудлик билан амалга оширилиши зарур бўлган чора-тадбирлар белгиланди.


УЙНИНГ КАДАСТР ҲУЖЖАТИ БЎЛМАСА...\nМамлакатимизда шундай кўчмас мулк объектлари учрайдики, фуқароларнинг уларга эгалик қилиш ҳуқуқи бор, аммо кадастр ҳужжати мавжуд эмас.\nЁки бўлмаса, айримлар турар жойда узоқ йилдан буён яшаб келади. Лекин уларда ер участкасига, бино-иншоотга бўлган ҳуқуқий ҳужжат йўқ. Хўш, бу муаммоларнинг ечими қандай? Уни тартибга солиш қай тарзда амалга оширилади?\nМиллий матбуот марказида бўлиб ўтган матубот анжуманида Ўзбекистон Республикаси Ер ресурслари, геодезия, картография ва давлат кадастри давлат қўмитаси бўлим бошлиғи Дилором РИЗАЕВА бу ҳақда қуйидагиларни маълум қилди:\n— Бу муаммо узоқ йиллардан буён сақланиб қолган ва асосан, қишлоқ ҳудудларида кўп учрайди. Буни бартараф этиш мақсадида айни пайтда «Ергеодезкадастр» давлат қўмитаси тизимидаги 3,5 мингга яқин ходим ва махсус ишчи гуруҳ республика бўйича ер участкалари ва бино-иншоотларни ялпи хатловдан ўтказиш ишларини олиб бормоқда. Ишчи гуруҳ қўмитанинг жойлардаги бошқармалари, давлат корхоналари, ҳокимлик, фуқаролар йиғини вакиллари, архитектура ва қурилиш бўлимлари, архив органлари кабилардан иборат.\nҲозир инвентаризация ишлари асосан, маҳаллалар кесимида олиб борилмоқда. Бунда ҳам турар, ҳам нотурар объектлар ҳисобга киради. Айтиш керакки, инвентаризация жараёнида ишлар уч йўналишда олиб борилади.\nБиринчиси, ер участкаси ҳамда бино ва иншоотларнинг ўлчов ишлари, яъни ер участкаси майдони, бино ва иншоот параметрлари аниқланиб, кадастр ҳужжати расмийлаштирилади.\nИккинчиси, жисмоний ва юридик шахсларга тегишли ер участкаси, бино ва иншоотларга ҳуқуқий ҳужжатлари мавжудлиги туман (шаҳар) ҳокимининг қурилиш ишлари олиб бориш учун ер участкаси ажратиш тўғрисидаги, қурилиши тугалланган уй-жой, бино ва иншоотларни комиссиянинг фойдаланишга қабул қилиш тўғрисидаги далолатномасини тасдиқлаш тўғрисидаги қарорлари, эгалик ҳуқуқини тиклаш ҳақидаги суд органларининг қарори ва бошқа шунга ўхшаш ҳужжатлар.\nАгар шу каби ҳужжатлар умуман мавжуд бўлмаса ёки сақлаб қолинмаган бўлса, унда бу масалани ҳокимият қошида ташкил этилган махсус комиссия кўриб чиқади. Бунда қуйидаги омиллар инобатга олинади:\n— яшаётган ҳудудидаги маҳаллада ўн беш йил давомида истиқомат қилиб келаётгани тўғрисида маълумотнома;\n— ерга, бинога солиқларни тўлаб келгани тўғрисида солиқ органидан маълумотнома;\n— архив маълумотномаси;\n— архитектуранинг экспертиза хулосаси.\nМана шу тўрт ҳужжатга асосан, яшаб турган жойи бўйича ҳокимликдаги ишчи комиссияга маълумот тақдим этилади. Комиссия буни маъқул топгач, далолатнома тузади ва туман (шаҳар) ҳокимига қарор қабул қилиш учун тақдим этади.\nШу ўринда ўзбошимчалик билан, ноқонуний эгалланган ерлар ёки муҳофаза зонасида жойлашган уй-жой ёки бино-иншоотларга ҳам тўхталсак. Агар ўрганишлар жараёнида бундай жойлар ана шундай тоифага мансуб деб топилса, улар ҳокимнинг қарорига асосан бузиб ташланади ёки керакли органларга чора кўриш учун тақдим этилади.\nУчинчи йўналишда кўчмас мулк объектларини кадастр ҳисобига олиш ва уни рўйхатдан ўтказишнинг кенг қамровли, автоматлаштирилган ахборот тизими яратилади. Бу Президентимизнинг 2013 йил 27 июндаги «Ўзбекистон Республикаси миллий ахборот коммуникация тизимини янада ривожлантириш тўғрисида»ги қарорига мувофиқ амалга оширилаётган лойиҳадир. Ундан кўзланган мақсад — кўчмас мулкни кадастр ҳисобига олиш ва рўйхатдан ўтказиш тизимини модернизациялаб, автоматлаштирилган ахборот тизими ва кўчмас мулк кадастр маълумотлар базасини шакллантиришдир.\nБу бизга «электрон ҳукумат» тизими доирасида фойдаланувчилар билан тезкор ахборот алмашиш имконини беради. Республикадаги барча кўчмас мулк объектларининг сони, майдони, баҳоси ҳуқуқни белгиловчи ҳужжатларга асосан уларнинг эгалари ҳисобга олинади. Жисмоний ва юридик шахслар кўчмас мулк объекти бўйича интернет орқали тезкор маълумот олиши мумкин. Кадастр ҳужжатини расмийлаштириш учун берилган ариза узоғи билан бир ҳафтада тайёрланади.\n🕔10:35, 23.10.2020 ✔51\n🕔10:34, 23.10.2020 ✔31\n🕔10:33, 23.10.2020 ✔55\n✔ 55 🕔 10:33, 23.10.2020\n✔ 55 🕔 10:30, 23.10.2020\n✔ 163 🕔 09:33, 16.10.2020


ФАРҒОНА – “Cувоқова” ваъда қилган “улкан лойиҳа”дан дарак йўқ”\n24 феврал 2020, Тошкент вақти: 20:12\nФАРҒОНА. “Фарғонадан ёзмоқдамиз. Сув масаласида порталга ёзганимиздан кейин дастлаб туман, кейин вилоят “Сувоқова” ташкилотидан келиб, 2019 йил сўнгига қадар “улкан лойиҳа” амалга оширилади деб ваъда бериб кетишди. Афсуски, мана йил тугаяпти, лекин “улкан лойиҳа”дан дарак йўқ. Бизга ҳеч бўлмаса суткада 3 марта ичимлик суви берилсин. Сув – Бухородан тортиб келинадиган табиий газ ёки Талимаржон ГЭСидан узатиладиган электр энергияси эмас, ахир! Шундоқ ер остидан келтириш кифоя. Бизга биологик, кимёвий тозалашлардан ўтган ўта тоза ичимлик суви ҳам шартмас\nТуман марказидаги деҳқон бозори атрофида қувурлар тешилиб, сув чиқиб ётибди. Аммо аҳоли сувга муҳтож бўлиб ўтирибди. Мутасаддиларга инсоф тилаб қоламиз”.